Jose Rizal: Kebanggaan Bangsa Melayu

30 Disember ialah hari perginya seorang pejuang bangsa di Filipina yang melawan penjajah Sepanyol. Sehari selepas hari tersebut, saya berjaya menyiapkan artikel ini.  Oleh itu, di Filipina, 30 Disember dikenali sebagai Hari Rizal kerana mengenangkan kepahlawanan beliau. Artikel ini akan membincangkan mengapa nama Jose Rizal dipuja sehingga hari ini, bukan sahaja di Filipina sehingga dipanggil sebagai “kebanggaan bangsa Melayu” oleh Rafael Palma pada tahun 1949 dalam biografi Jose Rizal tulisannya, The Pride of the Malay Race: A Biography of José Rizal.

Pelbagai kisah yang bertaraf legenda menyelubungi nama Jose Rizal ini. Antaranya ialah dikatakan bahawa Jose Rizal ialah seorang genius yang konon mahir dalam 22 buah bahasa termasuklah Bahasa Melayu. Pendidikan awalnya ialah diajar secara tutor di rumah. Universiti dan bidang yang pernah dipelajari oleh tokoh bangsa Filipina ini ialah falsafah dan persuratan di Universiti Santo Tomas pada 1887, belajar Medik dan falsafah di Universiti Central de Madrid, Sepanyol. Kemudian, Jose Rizal ke Universiti Paris dan Universiti Heidelberg untuk menghabiskan pelajaran dalam bidang opthalmologi, sejenis bidang berkaitan dengan mata di bawah seorang doktor terkenal bernama Otto Becker.

Penulis-penulis Filipina selalu merujuk kepada beliau ialah ahli linguistik, pemuisi, novelis, pemuzik, ethologi, jurutera, doktor, sejarawan, ahli perniagaan, pakar ekonomi, ahli falsafah dan banyak lagi label yang sering diletakkan ke atas hero negara mereka ini. Dia juga dikatakan sangat cemerlang dalam bidang seni mempertahankan diri, main pedang, pengukir, pelukis, guru, antropologi, kewartawanan dan banyak lagi. Namun, perjuangan dan bagaimana Jose Rizal menanam idealogi nasionalisnya ialah melalui karya-karya puisi dan novel yang ditulisnya.

Usianya sangat pendek, hanya mencapai usia 35 tahun sahaja. Lahirnya pada 19 Jun, 1861 di Calamba, Filipina membolehkan Jose Rizal menyaksikan dengan mata kepalanya diskriminasi yang dilakukan oleh penjajah Sepanyol. Inilah yang membawa kepada penulisan demi penulisan yang dinukilkan oleh Jose Rizal yang ditakuti Sepanyol akan menjatuhkan mereka. Kebanyakan waktu di Eropah digunakan oleh Jose Rizal untuk menulis novel-novelnya.

Novelnya seperti Noli Me Tangere (Jangan Sentuh Aku) di dalam Bahasa Sepanyol diterbitkan pada 1887 di Berlin. Novel ini mendedahkan tentang korupnya gereja Katolik Filipina dan sisi gelap penjajahan Sepanyol di Filipina. Ini membuatkan ketika Jose Rizal pulang ke Filipina lalu dipanggil untuk menghadap gabenor menjelaskan isi novelnya.

Ketika itu, gabenor Sepanyol di Filipina menerima penjelasannya. Namun, Jose Rizal tidak berhenti menulis novel yang mengkritik kerajaan Sepanyol di Filipina. Sekuel kepada novel pertamanya ialah El Filibusterismo (Bermaharajalelanya Keserakahan). Dalam novel ini, ia mengisahkan dua watak utamanya bernama Elias dan Ibarra yang sanggup mengorbankan jiwa dan nyawa mereka demi memerdekan tanah air mereka dan mendedahkan betapa bangsatnya penjajah Sepanyol yang mampu bermaharajalela kerana dibantu oleh fatwa-fatwa korup golongan gereja.

Selepas itu, ketika menulis untuk La Solidaridad, sebuah akhbar yang menyebarkan propaganda menentang penjajah Sepanyol, Rizal menuntut supaya diberikan kebebasan bersuara dan berhimpun, hak yang sama rata untuk orang Filipina, dan penguatkuasaan undang dikenakan ke atas paderi-paderi Filipina yang korup. Selain itu, dia meminta agar Sepanyol meletakkan Filipina sebahagian daripada wilayah Sepanyol dan Filipina mempunyai wakil dalam parlimen Sepanyol ketika itu.

Ya, Jose Rizal tidak menyeru semangat kemerdekaan pada ketika dalam artikelnya itu, namun keteguhannya menentang penjajah Sepanyol yang menginspirasikan penentangan ke atas penjajah Sepanyol. Mungkin sebab itu Sepanyol ketika itu melihat Jose Rizal sebagai berbahaya dan menjatuhkan hukuman buang negeri ke wilayah Dapitan di Selatan Filipinan, Mindanao. Sempat juga Jose Rizal mengasaskan Liga Filipina yang menuntut perubahan kepada Filipina melalui cara bukan keganasan.

Semuanya pada 1895 Masihi apabila Jose Rizal meminta kebenaran untuk mengembara ke Cuba sebagai doktor di sana kerana wabak demam kuning sedang menyerang Cuba. Namun, Jose Rizal ditangkap oleh Penjajah Sepanyol dengan alasan La Liga yang ditubuhnya telah mempengaruhi Revolusi Filipina yang meletup menentang penjajah Sepanyol, meski Jose Rizal tidak ada kena mengena dengan organisasi dan nasionalis yang menggerakkan revolusi itu.

Pada 30 Disember 1896, dia dihukum mati tembak sampai mati. Pada 2 jam sebelum kematiannya, permintaan terakhir Jose Rizal adalah dibenarkan untuk berkahwin dengan buah hati pengarang jantungnya (Josephine) yang selama ini perkahwinan mereka ditolak oleh gereja tempatan kerana penentangan Jose Rizal ke atas korupsi gereja tempatan.

Permintaan terakhirnya juga ialah dia meminta agar dia dia dibenarkan berdiri menghadap para penembaknya, namun permintaan itu ditolak dan dia tetap disuruh berpaling ke belakang, menandakan bahawa kononnya dia ialah seorang pemberontak. Namun, ketika dia ditembak bertalu-talu, Jose Rizal sempat berpaling ke arah kanan, menghadap matahari yang sedang terbit ketika itu. Kata-kata terakhir sebelum dia rebah ialah…

“Consummatum Est!”

Yang boleh diterjemahkan sebagai…

“Ia sudah tamat…”

Kononnya, kata-kata ini pernah diungkapkan juga oleh Jesus Christ ketika dia disalibkan.

Selain daripada kisah terinspirasinya sebagai antara tokoh pertama yang menentang penjajah dalam sejarah Rumpun Melayu itu, Jose Rizal juga terkenal kerana meninggalkan legasi seperti semangat bangsa Melayu dan menjadikan jati diri kebangsaan sebagai rumpun Melayu itu sebagai kebangaan dan roh nasionalismnya menentang penjajah Sepanyol.

Dalam buku Leon Guerrero yang bertajuk  The First Filipino: A Biography of Jose Rizal menyebut bahawa Jose Rizal ingin menjadikan bangsa Melayu Filipina boleh maju menjadi seperti bangsa-bangsa lain di dunia. Selain itu, ketika berada di Paris, Perancis, Jose Rizal pernah mewujudkan sebuah kumpulan rahsia, yang dimana kumpulan rahsia itu untuk menjawab tuduhan bahawa Melayu Filipina sebagai tidak bertamadun sebelum kedatangan Sepanyol dan juga mengumpulkan seluruh bangsa Melayu dari Alam Melayu termasuklah Tanah Melayu, Indonesia dan Borneo dan membebaskan mereka dari belenggu penjajah.

Idea-idea asal Jose Rizal ini telah menginspirasikan pemimpin-pemimpin Filipina yang terkemudiannya seperti Apolinario Mabini yang mencetuskan Revolusi Filipina menggulingkan penjajah Sepanyol. Mabini memandang revolusi yang digerakkannya sebagai bentuk pembebasan ke atas orang Melayu dan mengimpikan untuk membentuk sebuah federasi negara-negara Asia yang berkongsi bersama kebudayaan Melayu bersama mereka.

Ini juga membuatkan Wenceslao Quinto Vinzons seorang mahasiswa Filipina di Universiti Filipina dan membentuk Perhempoenan Orang Melayoe, sebuah kumpulan yang menggunakan bahasa Melayu dalam ritual rahsia mereka, mempromosikan pengajian Bangsa Melayu dan membentuk sentiment kesatuan dalam bangsa Melayu. Kumpulan ini bukan sahaja disertai oleh Melayu Filipina, bahkan dari Thailand, Semenanjung Tanah Melayu dan juga Polinesia.

Pada akhir-akhir usianya juga, Jose Rizal menulis sebuah puisi bertajuk Mi Ultimo Adios (Salam Terakhir) yang diabadikan kepada bangsanya. Semoga isi puisi ini mengakhiri artikel ini juga memberi inspirasi kepada kita. Isi puisi tersebut boleh dibaca seperti berikut:

Jika di atas pusaraku kelak nampak yang tumbuh di tengah rumput, bunga yang sederhana, dekatkan ke bibirmu dan ciumlah rohku.

Sentiasa ku rasa di alisku dalam pusara yang sejuk di bawah, sentuhan perasaan lembutmu, hembus nafasmu yang hangat.

Rujukan:

Md. Salleh Yaapar. (2014) Peri Nama, Asal Usul dan Identiti Melayu: Ke arah Pencerahan yang Dinantikan. Dewan Bahasa Dan Pustaka

Minako Sakai. (2003) Reviving Malay Connections in Southeast Asia. University of New South Wales

Shaharom TM Sulaiman. (2008) Riwayat Hidup Rizal. Kosmo

Norshahril Saat. (2011) Azam Rizal Dalam Rumpun Melayu. Berita Harian

Kallie Szczepanski. (2017) Jose Rizal: National Hero of the Philippines. Thought Co

Biography.com (2017) Jose Rizal. A&E Television Networks


Tan Sri Sri Cempaka Kontik Kamariah: Wanita Melayu Pertama Lulus Senior Cambridge

Senior Cambrige setaraf dengan Sijil Pelajaran Malaysia pada zaman penjajah. Tidak ramai orang Melayu terutama perempuan yang lulus Senior Cambridge pada zaman penjajahan terutama awal 1900. Ini adalah kerana faktor kedudukan sekolah Inggeris pada masa tersebut yang teretak di kawasan bandar.

Selain faktor agama kerana kebanyakan ibu bapa Melayu pada zaman tersebut beranggapan sekolah Inggeris milik kafir maka takut anak mereka menjadi kafir. Kebanyakan sekolah Inggeris didirikan oleh paderi Kristian. Malah gurunya juga kebanyakannya juga mubaligh pada awalnya. Anak perempuan pula pada masa itu jarang sekali disekolahkan. Kalau disekolahkan pun hanya setakat darjah 5 sekolah Melayu.

Menakjubkan apabila ayah Kontik Kamariah beranggapan sebaliknya. Ayahnya Allahyarham Ahmad Panglima Garang Ishak bekas Penghulu Kuala Lumpur telah menyekolahkan Kontik Kamariah sehingga peringkat tertinggi di sekolah Inggeris. Kontik Kamariah telah dilahirkan pada tahun 1911 di Kampung Seputih Kuala Lumpur. Bersekolah rendah di Sekolah Melayu Seputih Kuala Lumpur sehingga lulus darjah 5. Kemudian Bersekolah di Sekolah Menengah Methodist Kuala Lumpur sehingga lulus Senior Cambridge.

Mengikuti latihan perguruan di Institut Victoria dan merupakan wanita Melayu pertama yang mengikuti kursus perguruan. Menjadi guru selama beberapa tahun sebelum dilantik menjadi Inspektor Sekolah Melayu Perempuan Kuala Lumpur pada tahun 1939. Berkahwin dengan Allahyarham Bahadun Haji Hassan seorang duta.

Antara seorang yang lantang menentang penjajah dan memperjuangkan pendidikan terutama kepada kaum wanita. Aktif di dalam pelbagai pertubuhan koperasi. Dianugerahkan gelaran Tan Sri atas jasanya.

Sumber:

Kontik Kamariah. Ahmad Kamal Ariffin Bin Mohd Rus. Universiti Malaya.


Soltis Jun Datang Lagi (Musim Panas Dan Musim Sejuk)

Pada hari ini iaitu 21 JUN 2017 ,

Akan berlakunya satu fenomena yang dipanggil  Solstis Jun .

Solstis Jun secara rasminya akan bermula pada :

Bagaimana Solstis Jun berlaku ? .

Umum mengetahui paksi bumi condong sebanyak 23.5 darjah ketika mengorbit matahari .

akibat nya ,

Kedudukan matahari tidak selalu berada pada tempat yang sama jika kita perhatikan setiap hari .

kadang kala matahari kelihatan di kawasan sebelah utara .

kadang kala matahari kelihatan berada di kawasan sebelah selatan .

Dan , ada kalanya matahari kelihatan berada tegak di atas garisan khatulistiwa .

Untuk fenomena Solstis Jun yang berlaku hari ini , kedudukan matahari kelihatan berada di kawasan sebelah utara .

Lebih tepatnya , matahari akan kelihatan tegak di garisan sartan .

Ketika ini , matahari berada paling jauh ke utara dari khatulistiwa .

Dalam setahun , fenomena Solstis akan berlaku sebanyak dua kali iaitu pada :

– Bulan JUN

– Bulan DISEMBER

Mengikut takrifan astronomi :

Ketika solstis bulan jun berlaku ,

ia menandakan :

– Permulaan musim panas di hemisfera utara .

– permulaan musim sejuk di hemisfera selatan .

Sebelum bermulanya Solstis Jun ,

Kedudukan matahari berada tegak di garisan khatulistiwa iaitu pada bulan Mac .

Ketika matahari di khatulistiwa pada bulan mac , berlaku nya fenomena yang dinamakan ekuinoks mac .

Hari demi hari ,

matahari akan kelihatan “”bergerak”” sedikit demi sedikit ke arah hemisfera utara dan akan menuju ke garisan sartan .

Ketika matahari kelihatan tegak di garisan sartan inilah dinamakan fenomena solstis jun .

secara dasar nya ,

solstis pada bulan jun ini menandakan bermulanya perubahan musim daripada ekuinoks musim bunga di hemisfera utara kepada solstis musim panas .

Atau ,

perubahan musim daripada ekuinoks musim luruh di hemisfera selatan kepada solstis musim sejuk  ..

Kesan Ketika Solstis Musim Panas

( hemisfera utara ) dan Solstis Musim Sejuk ( hemisfera selatan ) :

– Kawasan yang berada di hemisfera utara akan mengalami siang yang lebih panjang serta malam yang singkat .

– Kawasan yang berada di hemisfera selatan pula akan mengalami siang yang singkat serta malam yang panjang .

– Kutub utara mengalami panjang waktu siang 24 jam dan kutub selatan mengalami panjang waktu malam 24 jam.

Kesan Di Malaysia :

– Solstis Jun tidak terlalu memberi kesan yang ketara di Malaysia kerana kedudukan Malaysia terletak berhampiran garisan khatulistiwa .

Kesimpulan nya ,

Fenomena solstis merupakan aturan Allah terhadap alam ini yang berlaku setiap tahun . .

Jadi ,

Fenomena ini bukan la sesuatu yang baru bagi golongan yang rajin berfikir serta memerhati kekuasaan Allah terhadap alam ini . .

Wallahu A’lam .

” Majulah Falak Untuk Ummah “


Kisah Sebenar St Valentine

Setiap kali 14 Februari menjelang, itulah hari yang dikatakan oleh orang Barat sebagai hari memanifestasikan perasaan cinta dan kasih sayang sesama manusia.

Dan selalunya bila ditanya tentang Hari Valentine, ramai orang Barat mengatakan ia sebagai hari penghormatan St Valentine. Kah, itu cuma fiksyen! Hakikatnya, kisah Hari Valentine dan protagonisnya itu sebenarnya jauh lebih berd4rah dari apa yang diperkatakan hari ini.

Sumber-sumber dari Tamadun Rom mengatakan Hari Valentine ialah hari meraikan Valentine atau Valentinus dan kekasihnya yang dihukum bvnvh pada 14 Februari 269 atau 270 Masihi semasa era pemerintahan Maharaja Claudius Gothicus.

Keg4nasan ini bukan perkara baru ketika itu kerana penganut Kristian dianggap musuh oleh kerajaan Rom dan diburu habis-habisan. Kisah ini merupakan sebahagian daripada riwayat Acta Sanctorum (Kisah Santo-Santo) yang dimulakan oleh Jean Bolland, seorang paderi Jesuit abad ke-17.

Bukan mudah bagi paderi-paderi yang terlibat merekodkan kisah-kisah mereka kerana kisah-kisah santo ini bertaburan di seluruh dunia. Ia diteruskan dari satu generasi ke satu generasi dengan jilid terakhir Acta Sanctorum diterbitkan pada tahun 1940. Dan satu jilid yang menyentuh Hari Valentine sebenarnya mengandungi pelbagai cerita tentang Valentini termasuk St Valentine yang dikatakan m4ti pada abad ketiga Masihi.

Kisah Valentinus yang paling awal ialah kisah seorang panglima tentera bernama Valentinus. Beliau dikatakan terlibat dalam satu kempen ket3nteraan Rom di Afrika dan terbvnvh dalam satu pert3mpuran bersama 24 4skar lain.

Malangnya, tidak banyak maklumat yang boleh direkodkan memandangkan kelompok Bollandist (kelompok penulis yang meneruskan kerja Jean Bolland) hanya merekodkan nama mereka dan bagaimana mereka m4ti.

Dalam satu kisah lain yang direkodkan dalam Acta, seorang paderi Rom bernama Valentinus ditahan kerana mengamalkan ajaran Nasrani semasa era Maharaja Gothicus. Valentinus kemudiannya diletakkan di bawah jagaan seorang bangsawan Rom bernama Asterius.

Semasa di bawah jagaan beliau, kedua-duanya mula berdebat termasuk bagaimana agama Nasrani boleh membawa orang-orang pagan keluar daripada kegelapan dan menuju ke arah cahaya.

Asterius yang tertarik dengan seruan Valentinus kemudiannya membuat tawaran kepadanya: jika dia boleh menyembuhkan anak perempuannya yang buta, maka beliau bersedia memeluk agama baru itu.

Valentinus bersetuju dan Asterius merasa terkejut kerana anak perempuannya yang selama ini buta tiba-tiba boleh melihat semula. Ini mendorong beliau sekeluarga memeluk agama Kristian. Namun, kisah tersebut diketahui Maharaja Gothicus dan ini menimbulkan kemurkaannya.

Akibatnya, semua pihak yang terlibat termasuk Valentinus dikenakan hukuman m4ti dengan paderi itu dihukum p3nggal.

Tetapi seorang wanita yang alim berjaya melarikan m4yat paderi itu dan mengebumikannya di Via Flaminia, sebuah lebuh raya purba lama yang menghubungkan Rom dengan Rimini. Hari ini, sebuah gereja kecil dibina di situ sebagai tanda penghormatan kepada Valentinus.

Kisah ketiga membabitkan Valentinus berlaku di Umbria, Itali membabitkan seorang bishop bernama Valentinus. Valentinus yang juga seorang bishop dari Terni dikatakan ditahan semasa era Gothicus dan diletakkan dalam tahanan seorang bangsawan Rom.

Dan seperti kisah Valentinus yang sebelumnya, dia berjaya menyembuhkan putera kepada bangsawan berkenaan dan mendorong mereka sekeluarga memeluk agama Kristian. Dan riwayatnya turut berakhir bila dia dip3nggal dan dikebumikan di Via Flaminia.

Justeru menurut kelompok Bollandist, ada dua riwayat Valentinus yang berkongsi persamaan dari segi pengakhiran mereka dan tempat mereka dikebumikan. Dan paling penting, ketiga-tiga versi dari Afrika, Rom dan Umbria bukan versi romantik yang dijaja media moden hari ini.

Malah menurut mereka, kisah Valentine/Valentinus yang dihukum m4ti kerana cinta itu langsung tidak mempunyai sebarang asas sejarah yang kukuh.

Ada pula yang melihat sambutan Valentine ini sebenarnya samaran kepada perayaan pagan Rom yang dikenali sebagai Lupercalia.

Lupercalia yang disambut pada pertengahan Februari pada asalnya merupakan ritual sebuah kultus maskulin termasuk meng0rbankan anjing dan kambing sebelum bertukar menjadi sambutan keraian.

Pada hari perayaan, orang-orang muda akan berlari ke jalan-jalan dan meraba sesiapa saja yang lalu dengan tali kulit yang diperbuat daripada kulit kambing yang baru saja m4ti dis3mbelih.

Bagi wanita mengandung pula, sambutan Lupercalia merupakan hari terbaik untuk mereka mendapatkan bayi yang sihat. Dan pada tahun 496 Masihi, Paus Gelasius dikatakan mencerca sambutan tersebut sebagai teruk dan tidak bermaruah.

Bagaimanapun, berdasarkan pengamatan penulis dan sejarawan, tiada sebarang bukti yang menyokong teori Lupercalia merupakan asal-usul kepada sambutan Valentine moden hari ini.

Jadi, apa sebab yang menjadikan Hari Valentine yang dikenali hari ini? Jika anda nak mencari pelakunya, salahkan penulis dan penyajak terkenal Inggeris Zaman Pertengahan Geoffrey Chaucer.

Dalam Parlement of Fouls, Chaucer mengisytiharkan pesta St Valentinus sebagai hari di mana burung mengawan untuk menghasilkan telur. Sejak itulah, ia menjadi permulaan kepada tradisi mengisytiharkan cinta pada hari berkenaan dan ia dimulakan oleh bangsawan-bangsawan Eropah.

Contohnya pada abad ke-15, Charles I yang juga Duke of Orleans merupakan seorang bangsawan Perancis yang terlibat dalam kempen Pert3mpuran Agincourt.

Baginda kemudiannya ditangkap dan dijadikan sebagai tawanan p3rang oleh kerajaan England dan dipenjarakan di Menara London. Semasa dalam tahanan, Charles I menulis banyak sajak termasuk sajak yang ditujukan kepada isterinya, Bonne of Armagnac.

Dalam satu koresponden surat antara baginda dengan Bonne, Charles I menyatakan rasa rindu yang teramat kepadanya. Malah, baginda turut menggelar isterinya sebagai Valentine yang lembut di matanya.

Salah satu sajaknya yang bertajuk ‘Is she not passing fair’ kemudiannya dijadikan lagu oleh Edward Alger dan menjadi sebahagian daripada komposisi komposer terkenal, Claude Debussy.

Bagi orang Inggeris, mereka menerima idea yang dibawa Chaucer itu. Justeru pada setiap 14 Februari, lelaki dan wanita ketika itu menggunakan hari itu untuk mengekspresikan cinta mereka.

Selepas era Revolusi Perindustrian, ia memudahkan penghasilan kad berskala besar yang mengandungi sajak atau kata-kata romantis. Dan ia dikukuhkan lagi bila pengeluar-pengeluar coklat seperti Hershey dan Cadburry memasarkan produk mereka untuk orang tersayang pada Hari Valentine.

Hari ini, kedai-kedai di Barat terutama di England dan Amerika Syarikat dihias dengan bentuk hati dan sepanduk yang mengandungi pengisytiharan cinta pada Hari Valentine.

Penjual-penjual mengisi stok mereka dengan apa saja benda yang berkait dengan hari berkenaan yang membawa kepada terma ‘Jadilah Valentineku’.

Nasib baik tiada siapa yang membuat permintaan agar kepala kekasih mereka dijadikan sebagai tanda cinta teragung…

Bagi umat Islam, setiap hari merupakan hari cinta dan kasih sayang. Justeru, usah ikut naratif orang luar yang hanya menjadikan hari tertentu sebagai hari meraikannya. Kerana agama itu sendiri merupakan agama yang mementingkan kasih sayang dan penghormatan.

RUJUKAN:

Bitel, Lisa. (2018). The Gory Origins of Valentine’s Day. Smithsonian Magazine. https://www.smithsonianmag.com/history/gory-origins-valentines-day-180968156/


Thuggee – Kumpulan Assassin Dalam Tamadun India

Dalam bahasa Sanskrit, Thuggee bermaksud ‘persembunyian’. Dalam lembaran sejarah pula, ia merupakan panggilan bagi sebuah kumpulan pembvnvh profesional yang bergiat aktif di India pada kurun ke-13 hingga ke-19 Masehi. Kumpulan tersebut kadangkala disifatkan sebagai m4fi4 pertama di dunia. Perkataan thvg, yang merujuk kepada ahli thuggee kemudian dipinjamkan ke dalam bahasa Inggeris sewaktu penj4j4han British di India.

Modus operandi utama thuggee kebiasaannya adalah menemani mana-mana musafir untuk tempoh yang lama sehingga berjaya memperoleh kepercayaan mereka. Kemudian pada waktu malam, mereka akan menj3rvt mangsa dengan sapu tangan atau tali j3rvt – satu kaedah pembvnvhan yang pantas, senyap, dan tidak meninggalkan sebarang kesan. Setelah mangsa dibvnvh, hartanya akan dir0mp4k dan jasadnya pula dikuburkan dengan berhati-hati.

Umumnya, jenayah pembvnuvan mereka melibatkan kerjasama yang efisien, baik sewaktu menghampiri mahupun menyerang mangsa. Setiap pembvnvhan tidak dijalankan secara sendirian, sebaliknya dilakukan secara berkumpulan. Ada yang ditugaskan untuk ‘mencairkan hati’ mangsa dengan kata-kata lunak, ada yang berperanan memantau keadaan sekeliling, dan tentunya, ada yang bertindak selaku pembvnvh.

Menurut Guinness Book of Records, kumpulan-kumpulan thuggee bertanggungjawab atas pembvnvhan kira-kira 2 juta individu. Bagaimanapun, anggaran bilangan tersebut lazimnya berbeza-beza memandangkan tiada sumber yang dapat memastikan sejak bilakah kumpulan tersebut bergiat aktif.

Catatan pertama yang menyifatkan thuggee sebagai sebuah kumpulan pembvnvh tersusun yang sama sekali berbeza dengan kumpulan bandit biasa adalah karya Ẓiyāʾ-ud-Dīn Baranī berjudul Sejarah Fīrūz Shāh, dikarang sekitar tahun 1356 Masehi.

Walaupun ahli-ahli thuggee sering dikaitkan dengan tujuh suku India-Muslim yang identitinya sudah pun luput dari sejarah, kumpulan tersebut hakikatnya lebih sinonim dengan agama Hindu. Lebih-lebih lagi, ahli-ahli thuggee yang beragama Hindu berkongsi satu persamaan utama, iaitu menyembah Dewi Kali, dewi keh4ncvran dan pembaharuan. Bagi mereka, pembvnvhan yang dilakukan adalah bertujuan membantu dewi tersebut mengekalkan keseimbangan di dunia – antara baik dan jahat, hitam dan putih.

Walau apa pun perbezaan yang dimiliki oleh setiap anggota thuggee, mereka disatukan oleh satu ritual yang sama – ritual yang membuatkan kumpulan tersebut dilabel sebagai sebuah kultus atau aliran keagamaan. Mereka mempunyai satu slogan yang tersendiri, iaitu Ramasi, di samping beberapa tanda isyarat yang hanya diketahui oleh mereka.

Ahli-ahli thuggee juga diikat oleh beberapa peraturan, seperti larangan mencuri harta orang lain tanpa membvnvh mereka terlebih dahulu. Mereka juga dilarang dari membvnvh golongan Brahman kerana kedudukan mereka yang suci. Memandangkan setiap pembvnvhan dianggap sebagai suatu persembahan buat Dewi Kali, maka membvnvh orang yang sakit sama sekali tidak digalakkan. Kaum wanita juga tidak dibenarkan untuk dibvnvh, kerana mereka dihormati sebagai jelmaan Kali.

Keahlian thuggee biasanya diwarisi daripada seorang ayah kepada anak. Ada juga ahli thuggee yang dilatih oleh seorang guru (umpama mentor dan protégé). Dalam sesetengah keadaan, anak kepada mangsa thuggee diambil dan dididik menjadi pembvnvh, lebih-lebih lagi kehadirannya di sisi mereka akan menggugurkan sebarang syak wasangka pihak berkuasa sekali gus melepaskan mereka dari sebarang tuduhan jen4y4h.

Kegiatan thuggee akhirnya dibanteras oleh pihak penjajah British pada 1830-an, selepas penggubalan Akta Pembanterasan Thuggee dan Dacoity. Dalam akta berkenaan dinyatakan, “Dengan ini, diwartakan bahawa sesiapa sahaja yang terbukti menganggotai, sama ada sebelum atau sesudah akta ini dikeluarkan, mana-mana kumpulan Thug, sama ada di dalam atau di luar wilayah kekuasaan Syarikat Hindia Timur, akan dihukum penjara seumur hidup.”

Bagi menambahkan lagi kadar keberhasilan akta tersebut, beberapa dasar turut dilaksanakan. Antaranya termasuklah pemberian insentif kepada ahli thuggee yang mendedahkan nama rakan-rakan subahat mereka, di samping kempen kesedaran tentang modus operandi kumpulan pembvnvh berkenaan.

Setelah menebarkan kekacauan dan ketakutan di seluruh India setidak-tidaknya selama enam kurun, kegiatan thuggee akhirnya berjaya dibanteras secara tuntas. Bagaimanapun, reputasi mereka masih hidup sehingga hari ini dan nama mereka digunakan secara meluas (dalam bahasa Inggeris) sebagai label kepada mana-mana penj3n4yah g4n4s.

TERJEMAHAN
April Holloway. (2 Oktober 2014). Thuggees – the Cult Ass4ssins of India. Ancient Origins.
https://www.ancient-origins.net/myths-legends-asia/thuggees-cult-assassins-india-002145


Kisah Penerima Hadiah Nobel Kimia 2019

Beberapa minggu lepas, tiga saintis mendapat penghormatan apabila berkongsi kemenangan anugerah Hadiah Nobel 2019 dalam kategori Kimia berikutan sumbangan mereka terhadap pembangunan bateri ion-litium. Mereka ialah John B. Goodenough, M. Stanley Whittingham dan Akira Yoshino. Bagi Prof Goodenough, beliau turut mencipta sejarah sebagai penerima Hadiah Nobel paling tua pada usia 97 tahun. Ketiga-tiga mereka berkongsi hadiah kemenangan berjumlah sembilan juta krona (RM3.89 juta).

Bagi Prof Olof Ramstrom, penciptaan bateri ion-litium ini merupakan batu asas kepada dunia digital. Bateri ini bukan saja ringan dan boleh dicas tetapi juga berkuasa dan banyak digunakan dalam banyak benda dari telefon bimbit hinggalah komputer riba dan kereta elektrik. Menurut salah seorang anggota jawatankuasa, Sara Snogerup Linse dari Universiti Lund, ketiga-tiga saintis itu telah membangunkan sebuah bateri yang bukan saja ringan tetapi berpotensi tinggi dalam banyak aplikasi elektronik. Selain digunakan dalam kereta elektrik, ia juga boleh menyimpan tenaga dari sumber yang boleh diperbaharui seperti tenaga solar dan tenaga angin.

Asas kepada penciptaan bateri ini bermula pada tahun 70-an semasa krisis minyak melanda dunia ketika itu. Whittingham, 77, yang berasal dari Nottingham, UK berusaha membangunkan teknologi tenaga yang tidak bergantung kepada sumber tenaga fosil. Beliau menemui satu bahan yang kaya dengan tenaga dipanggil titanium disulfida yang kemudiannya digunakan sebagai katod (terminal positif) dalam bateri litium. Whittingham yang kini mengajar di Binghamton University di Vestal, Amerika Syarikat turut menghasilkan anod (terminal negatif) yang diperbuat daripada litium metalik. Bahan itu menjadi pilihan kerana berupaya melepaskan elektron sekaligus menjadikannya sesuai untuk dijadikan bateri. Ia mampu menghasilkan tenaga sebanyak dua volt tetapi litium metalik berpotensi menjadikan bateri tersebut meletup.

Goodenough berpandangan ciptaan itu mempunyai potensi tetapi ia boleh diperbaiki dengan menukar bahan binaan katod dari bahan bersifat sulfida kepada bahan bersifat oksida. Pada tahun 1980, selepas mengkaji pelbagai bahan, beliau yang kini mengajar di Universiti Texas menggunakan kobalt oksida untuk menaikkan potensi tenaga bateri litium dari dua volt kepada empat volt. Dengan menjadikan katod Goodenough sebagai asas pembinaan bateri litiumnya, ini membolehkan Yoshino, 71, menghasilkan bateri ion-litium komersial pertama pada tahun 1985. Sony kemudiannya mengeluarkan bateri litium secara komersial pada tahun 1991 dengan menggunakan susunan yang dibuat oleh saintis kelahiran Osaka itu.

Bagi anggota jawatankuasa Hadiah Nobel ini, mereka melihat penciptaan bateri ini mengubah dunia untuk selama-lamanya. Ini kerana ia bukan saja digunakan dalam banyak aplikasi elektronik seharian tetapi membuka jalan kepada lebih banyak inovasi yang menyokong setiap aspek penting kehidupan. Bagi Pengerusi Royal Society UK, Prof Sir Venki Ramakrishnan, pencapaian ketiga-tiga saintis ini seharusnya diraikan. Beliau berkata, “Jarang sekali penemuan saintifik dibuat hasil usaha solo dan ianya amat bermakna Hadiah Nobel Kimia untuk tahun ini diberi dalam bentuk perkongsian.”

SUMBER

Rincon,
Paul. (2019). Nobel chemistry prize: Lithium-ion battery scientists honoured.
BBC. https://www.bbc.com/news/science-environment-49962133


Betul Ke Pengangkutan Awam Boleh Kurangkan Jem?

Sejak akhir-akhir ini, kita sering dimomokkan bahawa pengangkutan awam boleh menyelesaikan masalah kesesakan secara total. Katanya apabila ramai menaiki pengangkutan awam macam LRT, secara automatiknya jumlah kenderaan akan menurun. Tapi sebenarnya tanggapan itu bersifat separa benar.

Hal ini demikian kerana masalah utama rakyat Malaysia adalah mereka perlu menggunakan kenderaan untuk bergerak ke tempat kerja dan sekolah dalam masa yang sama. Sekarang ini tak semua pengangkutan awam melalui semua tempat kerja dan sekolah rakyat Malaysia. Lepas itu, ramai daripada kita yang tinggal di kawasan kurang penduduk tetapi bekerja di bandar besar. Contohnya anda tinggal di Semenyih dan kerja di Bangsar, memang susah nak naik pengangkutan awam.

Kalau begitu, kerajaan kena bina MRT ataupun LRT yang boleh menghubungkan Semenyih dan Bangsar. Tapi ada ke yang nak naik? Kita boleh tengok jaringan LRT di Palembang. Pada asalnya LRT Palembang dibina bersempena Sukan Asia dan diharap mampu menarik rakyat menggunakan pengangkutan awam. Tapi hari demi hari, jumlah penumpang semakin menurun sehingga LRT Palembang mengalami kerugian besar.

Situasi ini juga terjadi di Malaysia apabila terdapat beberapa stesen MRT yang dibina di kawasan kurang penduduk. Jadi tak ramai yang nak singgah ke stesen itu dan timbul persoalan kenapa dibina. Buang duit cukai rakyat saja buat stesen yang orang tak nak singgah.

Ditambah lagi kita juga gemar guna kenderaan persendirian kerana selesa, cepat dan bebas merancang perjalanan. Berbekalkan masalah-masalah ini, kita pun lebih gemar bergerak menggunakan kenderaan persendirian sehingga berlakunya kesesakan sangat dahsyat. Sekarang ini macam mana nak selesaikan masalah kesesakan, adakah dengan bina LRT dan MRT secara membuta tuli?

Sebelum nak bina LRT ataupun MRT, perkara paling penting sekali adalah pastikan jumlah penduduk sesuai dengan laluan train. Bayangkan kawasan pinggir bandar dengan penduduk kurang daripada 100,000 diberikan LRT dengan kekerapan 2 minit setiap train, pasti tidak ramai yang naik dan akan rugi.

Nak atasi masalah itu adalah dengan menaiki bas sebab lagi senang nak masuk ke kawasan-kawasan kecil. Tapi bas pula selalu lambat dan masa yang diambil dari satu kawasan nak ke kawasan lain sangat lama, padahal jaraknya dekat sahaja. Jadi lepas ini bas boleh menukar sedikit laluan mereka di mana ketika waktu puncak, bas akan terus bergerak ke stesen pertukaran.

Kalau dalam kawasan bandar pula, bas selalunya menggunakan konsep hub-and-spoke dimana bas di semua laluan akan berhenti di stesen pusat. Jadi kalau nak pergi ke satu kawasan itu tapi tiada bas direct ke sana, boleh buat pertukaran di stesen pusat. Kalau nak lagi mudah, guna sahaja konsep ring-and-spoke. Kesemua bas akan menggunakan laluan yang sama dan anda bebas menuju ke mana kawasan dalam bandar tanpa perlu buat pertukaran bas. Cuba bayangkan jika konsep ini diguna pakai dan melalui kesemua pejabat serta sekolah, pasti kesesakan di sesebuah bandar akan reda.

Seterusnya pembinaan stesen dan landasan LRT/MRT juga didakwa membuatkan kesesakan semakin ganas. Katanya pembinaan tersebut telah memakan jalan dan membahayakan pengguna jalan. Lepas itu MRT dan LRT sangat susah nak masuk kawasan yang miliki kepadatan penduduk begitu tinggi. Kalau cuba juga, bersiap-sedialah untuk menghadapi kemarahan penduduk.

Untuk hal ini kita boleh contohi Jepun yang membina kereta api bawah tanah dengan begitu banyak. Pembinaan laluan kereta api bawah tanah tidak akan mengganggu kawasan kepadatan penduduk yang tinggi dan boleh melalui kawasan pinggir bandar. Hasilnya, sebanyak 3 juta orang akan menggunakan kereta api bawah tanah di Jepun. Jadi jika sudah ada train yang lebih efisien dan pantas, orang Jepun terus kurang menggunakan kenderaan sendiri.

Macam mana pula kalau Malaysia dah buat MRT bawah tanah yang banyak laluan dan bas dengan kekerapan begitu tinggi tapi kita masih lagi nak bawa kenderaan sendiri?

Kita boleh contohi Korea Selatan iaitu dengan mengubah lebuhraya kepada laluan pejalan kaki walaupun ramai yang menentang. Disebabkan laluan tersebut agak panjang, Korea Selatan telah memperkenalkan sistem penyewaan dan pengkongsian basikal. Jadi kereta pun tidak dapat masuk dan rakyat yang pemalas boleh kayuh basikal.

Korea itu jauh sangat, tidak mengapa kita lihat Singapura pula. Apa yang Singapura buat adalah dengan mengenai cukai begitu tinggi untuk mana-mana rakyat memiliki kereta. Malah Singapura tidak membenarkan rakyat menggunakan kereta yang sama lebih daripada 15 tahun. Maka lebih baik tak payah beli kereta sebab membazir dan pengangkutan awam lebih murah.

Tapi Singapura itu negara maju, tak boleh nak banding dengan kita yang banyak keburukan. Kita tengok pula kepada Filipina, setiap kereta tidak dibenarkan masuk ke pusat bandar Manila sehari dalam seminggu. Caranya adalah Filipina akan mengesan nombor terakhir di plat kereta. Kalau nombor itu 4, maka satu hari dalam minggu tersebut tidak dibenarkan sebarang kereta yang nombor plat terakhirnya 4 memasuki pusat bandar.

Kesimpulannya, pengangkutan awam bukanlah satu-satunya penyelesaian kepada masalah kesesakan. Kalau pengangkutan awam sangat efisien tetapi banyak highway dibina dan sikap kita yang gemar naik kereta sendiri, masalah kesesakan tidak akan selesai. Apa-apapun, rakyat dan kerajaan perlu sama-sam memainkan peranan agar masalah kesesakan selesai.

RUJUKAN:

Downs, A. (2004, Januari 1). Traffic: Why it’s getting worse, what government can do. Brookings. Dipetik daripada https://www.brookings.edu/research/traffic-why-its-getting-worse-what-government-can-do/

Hewett, J. (2017, Januari 29). How the world’s biggest city avoids congestion. Financial Review. Dipetik daripada https://www.afr.com/opinion/how-the-worlds-biggest-city-avoids-congestion-20170128-gu0hxj

Renan Hafsar. (2020, Oktober 24). LRT di Jakarta dan Palembang kok gagal (1). Kumparan. Dipetik daripada https://kumparan.com/renan-hafsar/lrt-di-jakarta-dan-palembang-kok-gagal-1-1uRxjXUa2b3/3

Smarter Cambridge Transport. (2016, Disember 12). Reducing traffic congestion and pollution in urban areas. Dipetik daripada https://www.smartertransport.uk/smarter-cambridge-transport-urban-congestion-enquiry/

Watanabe, S. (2014, Disember 17). Japanese companies try to ease congestion with technology. Nikkei. Dipetik daripada https://asia.nikkei.com/Business/Japanese-companies-try-to-ease-congestion-with-technology


Reaktor Arka: Fantasi Atau Realiti

Kita semua tahu sumber tenaga yang menjana tenaga untuk sut-sut Iron Man ialah reaktor arka. Reaktor sama ini juga yang menyelamatkan nyawa Tony Stark apabila menjana tenaga diperlukan untuk magnet menarik serpihan besi dari terkena bahagian jantungnya seperti dipaparkan dalam siri filem Iron Man. Bagi orang biasa seperti kita, kita sangka semua ini masih dalam ruangan fiksyen. Namun seperti sut rangka luar yang diinspirasikan dari sut Iron Man, reaktor arka juga sebenarnya sedang dibangunkan ketika ini. Jika ianya berjaya, maka ia bakal merealisasikan apa yang dikatakan Stark dalam filem The Avengers, “Sumber tenaga bersih dan berterusan.”

Projek reaktor arka sebenarnya sudah dalam peringkat kajian dan pembangunan (R&D) sejak 20 tahun lepas oleh Institut Teknologi Massachusetts (MIT). Mereka bereksperimen pelakuran nuklear melalui alat lakuran nuklear jenis tokamak (berbentuk donat) paling kecil di dunia iaitu Alcator C-Mod. Matlamat kajian ini ialah membina sebuah reaktor lakuran paling kecil di dunia dengan mencetuskan reaksi lakuran berbentuk donat dengan radius 3.3 meter. Tiga jenis reaktor ini boleh membantu menjana tenaga sebuah bandaraya sebesar Boston.

Dan kumpulan penyelidik MIT ini semakin hampir merealisasikan impian tersebut walaupun pemotongan dana persekutuan boleh memperlahankan kemajuan alat ini. Kumpulan penyelidik ini termasuklah calon Doktor Falsafah (Ph.D) MIT, Brandon Sorbom dan Pengarah Pusat Lakuran dan Sains Plasma (PSFC) MIT, Dennis Whyte. Hasil dari kajian mereka berkenaan Alcator C-Mod, ini membawa kepada pembangunan reaktor ARC (affordable(berpatutan), robust (tahan lasak) dan compact (padat)). Berdasarkan anggaran, reaktor ARC ini hanya menggunakan 50 megawatt (MW) tenaga untuk menghasilkan tenaga lakuran sebanyak 500MW, 200MW daripadanya boleh dihantar ke grid elektrik. Ini cukup untuk memberi tenaga elektrik kepada populasi seramai 200,000 orang.

Versi animasi ARC yang dihasilkan PSFC MIT: https://www.youtube.com/watch?v=efOlmF3wjJE

Tidak seperti alat lakuran lain yang dibangunkan sejak 35 tahun lepas, perbezaan ARC dengan reaktor-reaktor lain ialah ia menggunakan teknologi superkonduktor yang membantunya menjana tenaga 50 kali ganda lebih banyak berbanding versi-versi sebelumnya. Magnet dalam ARC ini juga bersifat modul jadi ia mudah dikeluarkan dan bekas vakum di mana tempat reaksi lakuran berlaku boleh digantikan dengan cepat. Ciri ini membantu bukan saja proses penaiktarafan tetapi juga membantu ARC menguji banyak rekaan bekas vakum pada satu alat.

Proses lakuran berlaku menggunakan dua jenis atom hidrogen iaitu deuterium dan tritium serta menyuntik gas dalam bekas kurung. Saintis kemudian menambah tenaga bagi mengeluarkan elektron dari atom lalu membentuk ion plasma. Dari situ, ia mengeluarkan sejumlah besar tenaga. Menurut pasukan penyelidik, sekiranya proses ini dapat ditambahbaik, ia berpotensi menyediakan tenaga yang berpanjangan dan menyelesaikan krisis tenaga yang dihadapi dunia. Atas sebab itu, pasukan ini memilih jenis tokamak atau bentuk donat di mana ia dibentuk menjadi bentuk angka lapan. Minyak kemudian dipanaskan mencecah suhu melebihi 150 juta darjah Celsius sekaligus membentuk plasma panas. Medan magnet yang kuat digunakan untuk menghalang plasma dari terkena dinding reaktor bagi mengelakkan ia kehilangan suhu, sekaligus hilang tenaga yang dijana. Medan magnet ini terhasil oleh gegelung-gegelung superkonduktor yang mengelilingi bekas dan arus elektrik yang dibawa melalui plasma.

Namun, satu perkara yang mengundang kekecewaan kepada penyelidik-penyelidik ini ialah gegelung-gegelung magnet yang bertanggungjawab menghasilkan medan magnet menjadi batu penghalang kepada kemajuan projek ini. Menerusi ARC, penyelidik-penyelidik menggunakan pita superkonduktor bahan nadir bumi barium kuprum oksida (REBCO) untuk membentuk gegelung-gegelung magnet yang lebih berkuasa berbanding versi-versi sebelumnya. Menerusi REBCO, ia membantu gegelung-gegelung ini mengepung plasma panas, sekaligus membolehkan reaktor menjadi lebih kecil, murah dan lebih cepat dibina. Dan menurut Sorbom, sebarang kenaikan dalam medan magnet amat membantu dalam kajian ini. Walaupun superkonduktor baru ini tidak menghasilkan medan magnet yang lebih berkuasa, ianya masih mencukupi untuk meningkatkan tenaga lakuran 10 kali ganda berbanding standard superkonduktor yang diketahui setakat ini.

Selain MIT, negara-negara Eropah turut terlibat dalam kajian reaktor arka ini menerusi pembinaan reaktor lakuran mereka yang dipanggil JET. Reaktor ini memegang rekod tenaga lakuran paling banyak dijana iaitu 16MW tetapi memerlukan tenaga elektrik sebanyak 24MW untuk beroperasi. Dan mereka juga sedang membina reaktor lakuran paling berkuasa iaitu ITER dengan kos sebanyak $40 bilion di Perancis.  ITER yang dijangka siap pada 2020 dan eksperimen bagi loji ini hanya akan berlangsung pada 2027. Bagi saintis-saintis MIT ini, reaktor-reaktor seperti JET dan ITER ini akan tinggal sejarah dengan pengenalan ARC.

Penerangan berkenaan JET: https://www.youtube.com/watch?v=pBH933CyT5o

Penerangan berkenaan ITER: https://www.youtube.com/watch?v=kuq1HU2gYEk

Selain dengan saiz yang kecil, ARC sebenarnya boleh mengurangkan pengeluaran bahan buangan radioaktif di mana separuh hayat bahan tersebut lebih pendek berbanding separuh hayat bahan buangan dari hasil pembelahan nuklear. Dan ARC juga tidak menggunakan tenaga yang banyak berbanding reaktor-reaktor lain termasuk JET. Walaupun saiz reaktor ini tidaklah sekecil seperti versi reaktor arka yang digunakan Tony Stark dalam Iron Man (2008), ia masih lagi reaktor paling kecil di mana ia berkemampuan menjana tenaga lapan kereta Tesla atau dua mesin pengimejan resonans magnetik (MRI).

Sebelum MIT boleh meneruskan pembinaan ARC, mereka perlu membuktikan reaktor mereka boleh mengekalkan reaksi lakuran. Ketika ini, reaktor C-Mod hanya beroperasi selama beberapa saat dan menggunakan tenaga yang banyak yang memaksa MIT menggunakan transformer penampan untuk menyimpan tenaga diperlukan untuk menjalankannya tanpa menyebabkan bandar Cambridge bergelap. Dan dengan radius plasma 0.68 meter, ianya lebih kecil dari apa yang diperlukan ARC. Jadi sebelum ARC dapat direalisasikan, alat lakuran MIT seterusnya iaitu alat tahap maju dan eksperimen tokamak RF (ADX) akan menguji pelbagai kaedah mengendalikan suhu seperti matahari tanpa mengurangkan prestasi plasma. Selepas ia mencapai prestasi memuaskan, barulah ARC bakal menentukan sama ada ia dapat menjana tenaga dengan banyak atau sebaliknya. Dari situ, ia menentukan bagaimana tenaga dapat disalurkan ke grid dengan memindahkan haba pada penjana tenaga.

Buat masa ini, nampak mustahil tetapi harapan masih ada. Satu kajian yang dibuat sekumpulan penyelidik dari Universiti Washington membuktikan tenaga lakuran boleh menjadi masa hadapan dalam dunia tenaga. Mereka mereka satu konsep reaktor tenaga lakuran di mana ia dibuat berdasarkan skala loji elektrik besar dan boleh menjadi pesaing kepada loji tenaga yang dikuasakan oleh arang batu. Loji tersebut dibina menggunakan teknologi sedia ada dan menghasilkan medan magnet untuk mengekalkan plasma di tempatnya cukup untuk menghasilkan proses lakuran berlaku, sekaligus membenarkan plasma panas bertindak balas dan terbakar. Reaktor ini boleh beroperasi secara berterusan di mana ia boleh memanaskan plasma bagi mengekalkan keadaan termonuklearnya. Haba yang dijana daripada reaktor akan memanaskan penyejuk yang digunakan untuk memusing turbin dan menjana tenaga elektrik, sama seperti bagaimana reaktor biasa beroperasi. Rekaan dan kajian tersebut sudah dibentangkan pada Persidangan Tenaga Lakuran Agensi Tenaga Atom Antarabangsa (IAEA) yang diadakan di St. Petersburg pada awal tahun 2015.

Menurut Ketua Pegawai Eksekutif (CEO) Tokamak Energy, David Kingdom menyifatkan tenaga lakuran merupakan tenaga lakuran paling penting bumi untuk dekad-dekad seterusnya dan boleh jadi solusi kepada masalah pemanasan global yang berlaku hari ini. Siapa sangka, idea reaktor arka yang membantu menyelamatkan Stark semasa di Vietnam/Afghanistan (komik Iron Man/Iron Man (2008)) sebenarnya berpotensi menjadi solusi krisis tenaga yang dihadapi hari ini dan dekad-dekad seterusnya.

SUMBER


Asas Perakaunan & Cukai Bisnes

Kejayaan pengusaha mana-mana perniagaan kini bukan lagi rahsia. Kunci utamanya adalah pada pengurusan akaun dan cukai. Tidak kiralah hebat macam mana pun seseorang itu dalam buat jualan, jika pengurusan akaun tidak teratur dan selalu culas bayar cukai, yakinlah perniagaannya pasti akan jatuh suatu hari nanti.

Berikut beberapa perkara penting yang perlu anda tahu dalam akaun bisnes.

Asingkan Duit Bisnes vs Peribadi

Ramai antara kita yang sudah mula berjinak-jinak dalam bidang perniagaan. Tidak kira sekecil mana pun seperti hanya buat dropship atau affiliate, itu sudah dikira sebagai perniagaan.

Namun kesilapan ramai orang buat adalah campur adukkan duit tambahan yang diperoleh tadi untuk kegunaan peribadi. Perkara ini sangat penting kerana ada kaitan dalam pembayaran cukai.

Seeloknya daftarlah SSM kemudian buka akaun semasa untuk perniagaan anda. Berbanding anda gunakan akaun simpanan peribadi untuk transaksi perniagaan, anda kena rekod betul-betul supaya membezakan sama ada kegunaan peribadi atau perniagaan.

Namun tak bermakna dah ada akaun semasa perniagaan tak perlu rekod. Tetap kena rekod juga. Bila dah asingkan siap-siap, penyata bank yang dicetak juga boleh dijadikan rekod khas untuk perniagaan anda. Logik bukan?

Sebaiknya haruslah segala transaksi perniagaan didokumentasikan. Sekarang ni dah ada banyak aplikasi yang memudahkan proses dokumentasi. Bagi yang nak buat secara manual, berikut beberapa kategori penting yang perlu ada dalam dokumen anda.

Jualan

Kita semua pasti pernah melalui proses transaksi jualan ni. Selepas kita membeli suatu barangan, kita akan terima resit kan? Begitu juga kalau kita jual barang kepada pelanggan, kita kena beri resit. Resit adalah bukti jualan anda kepada pelanggan.

Ada juga yang jalankan perniagaan dalam bentuk perkhidmatan. Bagi jenis ini, kebanyakannya akan gunakan invois sebagai bukti jualan. Ini kerana mungkin bayaran agak tinggi dan pembayaran yang dipersetujui adalah berperingkat. Resit hanya diberikan apabila pelanggan membuat bayaran.

Dari sini kita boleh nampak perbezaan antara invois dan resit. Invois adalah dokumen transaksi yang berlaku secara hutang. Manakala resit adalah rekod yang melibat penerimaan duit.

Kos vs Belanja

Bab ni ramai orang keliru. Nampak sama tapi tidak.

Kos adalah belanja wajib, tanpanya jualan tidak akan berlaku. Contohnya kalau nak jual kek, mestilah kena beli tepung kan? Harga tepung adalah kos. Tanpa tepung, tak boleh buat kek seterusnya tak boleh menjual.

Manakala belanja pula adalah belanja sunat. Contoh sewa bulanan kedai kek. Tak ada kedai pun jualan tetap boleh berlaku seperti buat kek di rumah.

Dalam kategori ini seperti biasa, ada invois dan resit. Bezanya dokumen ini kita terima sebab kita yang menjadi pelanggan dalam hal ini.

Aset

Segala milik bisnes hendaklah direkodkan sebagai aset. Aset terbahagi kepada dua iaitu aset tetap dan aset semasa. Aset tetap mungkin kita mudah faham seperti kedai, kenderaan, mesin dan sebagainya.

Bagaimana pula aset semasa? Berikut antara contoh aset semasa :

Di sini kita boleh lihat pentingnya invois iaitu rekod transaksi yang berlaku secara hutang. Segala hutang pelanggan yang belum dibayar akan diletakkan dalam kategori aset.

Aset = Liabiliti + Ekuiti

Liabiliti juga terbahagi kepada dua iaitu :

Hutang pelanggan adalah contoh mudah bagi liabiliti semasa. Manakala liabilti jangka masa panjang pula adalah seperti hutang pinjaman kenderaan atau perniagaan.

Seterusnya, ekuiti adalah peratusan modal pemilik perniagaan dan keuntungan yang terkumpul.

Selesai bahagian perakaunan, kita masuk pula bahagian cukai.

Terdapat banyak perbezaan antara Enterprise (pemilikan tunggal) dan Sendirian Berhad (Sdn Bhd) dalam pembayaran cukai.

Tahun pertama perakaunan bagi enterprise bermula daripada bulan yang didaftarkan dan berakhir sebelum 31 Disember dalam tahun yang sama. Pembayaran cukai adalah sebelum 30 Jun pada tahun seterusnya.

Tahun kedua perakaunan enterprise bermula pada awal tahun dan berakhir pada akhir tahun seperti biasa. Begitulah tahun-tahun berikutnya.

Manakala tempoh perakaunan Sdn Bhd pula dikira setahun daripada tarikh penubuhan syarikat. Contohnya syarikat ditubuhkan pada Julai 2020, maka tarikh tutup adalah pada Julai 2021. Pembayaran cukai perlu diselesaikan dalam tempoh 7 bulan sebelum tarikh tutup akaun.

Turutan pembayaran cukai adalah daftar jika belum daftar. Pendaftaran cukai boleh dibuat di ez.hasil.gov.my . Seterusnya, isytihar pendapatan dan bayar cukai (jika ada).

Pengisytiharan cukai sangat penting meskipun selepas buat kira-kira, tiada cukai yang dikenakan. Untuk pengiraan, anda perlu jumlah segala pendapatan dan kemudian tolak belanja, elaun modal & pelepasan individu.

Baki selepas ditolak itu yang dipanggil sebagai jumlah pendapatan yang dikenakan cukai. Untuk tahu peratusan cukai yang dikenakan, kita boleh rujuk dalam jadual yang disediakan oleh LHDN.

Disinilah pentingnya untuk anda rekod segala maklumat yang perlu diambil kira dalam formula pengiraan pendapatan yang dikenakan cukai seperti diatas.

Perniagaan yang membayar cukai adalah satu tanda perniagaannya dalam keadaan baik. Ini kerana secara logiknya cukai hanya dikenakan pada perniagaan yang buat untung sahaja. Tapi ada sahaja yang buat untung tetapi liat untuk bayar cukai.

Mereka yang elak bayar cukai ni jenis yang tidak mahukan perniagaan mereka berkembang. Macam mana bayar cukai boleh kembangkan perniagaan pula tu? Pelik?

Tidak pelik sebenarnya. Sebab itu ada frasa yang mengatakan perniagaan yang bayar cukai adalah perniagaan yang ‘terpaksa’ berkembang. Ini sesuatu yang positif! Siapa yang tidak mahukan perniagaannya berkembang bukan?

Apa-apa pun, kena pastikan asas perakaunan tu kena susun cantik.


Sejarah Pahit Gereja Suzdal Mengukuhkan Identiti Bangsa Rusia

Tidak ramai yang faham kepentingan sejarah. Asal kami tulis pasal sejarah saja, mesti datang puak yang cakap, “asyik-asyik imbau kenangan lama.” Golongan yang mempersoal tentang sejarah harus lihat Rusia hari ini. Betapa besarnya negara ini tetapi bangsanya tidak pernah menyisihkan sejarah. Kalau tidak percaya, cuba tengok bandar Suzdal yang terletak dalam Vladimir Oblast (Zon Vladimir). Dua nama ini merupakan identiti utama Rusia, yang berasal daripada sebuah negeri dipanggil Vladimir-Suzdal.

Sampai hari ini Rusia mengekalkan identiti sejarah bandar Suzdal. Sesiapa saja yang mengunjungi bandar ini akan berpatah balik masa ke zaman 1,000 tahun lalu, apabila negeri silam Vladimir-Suzdal menjadi wilayah naungan Mongol. Tidak perlu belek buku sejarah. Tidak perlu buka manuskrip lama. Cukup tengok saja seni bina bandar. Pasti akan sampai titik terawal penubuhan Persekutuan Rusia.

Kenangan Pahit Di Suzdal

Untuk mendapatkan perspektif, cuba tengok Pulau Perhentian. Saiznya dalam lingkungan 15 kilometer persegi saja. Itulah saiz bandar Suzdal, serba kecil tetapi dengan 30 buah gereja. Ertinya kalau berjalan setiap kilometer, pasti akan jumpa dua buah gereja. Suzdal dianggap bandar kaya gereja kerana 1) rakyatnya patuh pada agama Kristian Ortodoks dan 2) sejarah pahit di sebalik setiap gereja.

Sebelum kita cakap pasal Vladimir the Great, apa kata kita bincang sekejap tentang Vladimir Putin? Beliau telah menubuhkan sebuah ’empayar baharu’ selepas teruk dirobek kroni-kroni Boris Yeltsin pada era pasca-Soviet. Teruk Putin kena untuk sampai pada tahap sekarang. Jadi kalian dipelawa membeli buku PUTIN: TSAR MODEN RUSIA yang dah ada di Shopee: https://shopee.com.my/The-Patriots-Putin-Tsar-Moden-Rusia-i.238336777.17912981320?

Apabila Vladimir the Great membuka negaranya pada tahun 980, seluruh wilayah di kawasan tersebut menjadi penting. Ada banyak bandar dalam wilayah tersebut – Novgorod, Vladimir-Suzdal, Yaroslavl antaranya (Nikolaeva, 2022). Ini kira zaman pra-Moscow apabila putera-putera berbangsa Rusia gemar tanding-menandingi antara satu sama lain. Jadi pemerintah Vladimir-Suzdal mempunyai ilham luar kotak.

Mereka membina rumah dan kedai yang diperbuat daripada kayu. Walau bagaimanapun, mereka mewajibkan gereja dibina dengan menggunakan batu kapur. Bukan main susah batu kapur perlu diangkut daripada kuari yang terletak 400 kilometer jauh. Tidak cukup dengan bahan, struktur juga wajib kuat. Gereja dibina begitu kukuh untuk menampung kekuatan teknologi pada masa itu.

Zaman sekarang, sebatang misil sudah cukup untuk meratakan bangunan. Namun pada zaman itu, jentera perang lebih berfizikal. Anak panah perlu tepat. Menara kepung (siege tower) pula untuk menumbangkan pertahanan. Tiada siapa cukup gila untuk meratakan sebuah bangunan. Jadi pada mata pemerintah Vladimir-Suzdal, inilah peluang untuk menyelamatkan rakyat. Mereka mewajibkan gereja-gereja dibina begitu kuat dan kukuh supaya boleh menjadi kubu ketika dikepung.

Tidak pasti jika semua gereja berhubung antara satu sama lain melalui jalan bawah tanah. Tetapi gereja-gereja dibina kerajaan Vladimir-Suzdal berjaya menyelamatkan ribuan nyawa pada ketika bandar mereka dikepung musuh (Dingfelder, 2013). Maka gereja-gereja di Suzdal jika ada mata dan mulut pasti boleh bercerita tentang kematian barisan pertahanan. Berapa ramai yang pergi buat selamanya untuk mengekalkan kota ini….

Sejarah Dipelihara Sampai Sekarang

Kebijaksanaan pemerintah Vladimir-Suzdal mencapai telinga pemerintah-pemerintah lain. Mereka mula melihat ilham gereja sebagai langkah keselamatan. Banyak pihak membina gereja dengan batu, supaya boleh meniru keberkesanan gereja-gereja Vladimir-Suzdal. Walau bagaimanapun, bandar-bandar ini kemudian menjadi mangsa kerakusan Kesatuan Soviet yang mengimarahkan ajaran komunisme.

Begitu gigih Soviet bertindak menghapuskan agama dan mencabut akar Kristian daripada rahim bangsa. Namun budaya Suzdal menghunus jari tengah terhadap kekafiran Soviet. Mereka berpegang teguh pada prinsip keagamaan dan selama 70 tahun itulah mereka bertahan asakan Vladimir Lenin, Joseph Stalin, Nikita Khrushchev, Leonid Brezhnev dan Mikhail Gorbachev.

Tahan punya tahan, Kesatuan Soviet terburai dengan legasinya dipijak. Suzdal pula dijulang sebagai identiti negara. Di sini jelas – sejarah menjadi saksi kehebatan sebuah bangsa. Apabila sejarah dicabut daripada akarnya, tinggal hanya rangka terurai dibuai dorongan lain.

Dua buku best-seller The Patriots kini kami gandingkan sekali dalam versi bahasa Inggeris untuk kalian semua:
World Without Walls III: https://bit.ly/3PR2Ep9
The Human’s Complex: https://bit.ly/3J2GoGF

RUJUKAN:

Dingfelder, S. (2013, Jun 6). Suzdal, Russia, holds on to its sacred sites. The Washington Post.

Nikolaeva, K. (2022). Suzdal. The Golden Ring of Russia.


Grigori Perelman : Genius Yang Menolak AS$ 1 Juta

Sekiranya anda berjaya menyelesaikan masalah matematik yang sangat rumit, apakah yang anda lakukan? (a) Terima semua penghargaan dan wang tunai yang dihadiahkan kepada anda atau (b) Tolak semua penghargaan dan wang tunai yang dihadiahkan kepada anda dan letak jawatan sebagai seorang penyelidik. Sebagai manusia yang normal, sudah tentu kita akan memilih (a) kerana kita inginkan penghargaan di atas segala pengorbanan dan jasa yang telah kita lakukan. Namun begitu, sebaliknya berlaku kepada seorang insan istimewa yang bernama Grigori Perelman. Grigori Perelman, seorang pakar matematik dari Russia menjadi terkenal kerana tindakannya yang menolak semua penghargaan dan wang tunai yang dihadiahkan kepada dirinya.

Grigori Yakovlevich Perelman dilahirkan di Leningrad, Kesatuan Soviet (kini Saint Petersburg, Russia) pada 13 Jun 1966. Kedua–dua ibubapanya merupakan keturunan Yahudi. Beliau tinggal bersama ibu dan adik perempuannya setelah ayahnya berpindah ke Israel. Beliau mula menunjukkan bakatnya dalam bidang matematik semenjak berusia 10 tahun semasa menyertai pertandingan matematik peringkat daerah. Pada tahun 1982, Perelman terpilih untuk menyertai pasukan Olimpiad Kesatuan Soviet yang bertanding di pertandingan Olimpiad Matematik Antarabangsa. Beliau berjaya mendapat markah penuh lalu memenangi pingat emas dalam pertandingan tersebut. Malah, beliau turut menerima anugerah khas atas kebijaksanaan beliau menyelesaikan masalah matematik tanpa sebarang kesalahan. Perelman juga diterima masuk ke Universiti Negeri Leningrad kerana mewakili Kesatuan Soviet ke pertandingan Olimpiad Matematik Antarabangsa.

Pada tahun 2000, Institut Matematik Clay (CMI) telah menyenaraikan tujuh masalah matematik yang dikenali sebagai Masalah Hadiah Milineum dan Tekaan Poincare merupakan antara masalah yang disenaraikan. CMI menawarkan pingat dan wang tunai AS$ 1 Juta kepada sesiapa yang dapat menyelesaikan salah satu daripada Masalah Hadiah Milineum.

Grigori Perelman mengejutkan dunia matematik pada tahun 2002 setelah beliau menerbitkan 3 kertas kajian melalui laman web ArXiV. Kertas-kertas kajian tersebut mengandungi penyelesaian kepada masalah matematik yang sangat rumit yang dikenali sebagai Tekaan Poincare (Poincare Conjecture). Ia merupakan salah satu masalah yang paling utama dalam bidang Topologi dan telah membingungkan pakar-pakar matematik sejak dicadangkan oleh Henri Poincare pada tahun 1904.

Perelman berjaya membuktikan bahawa sebarang bentuk yang tidak memiliki lubang boleh diunjur atau dikecilkan menjadi satu sfera (Every simply connected, closed 3-manifold is homeomorphic to the 3-sphere) dengan menggunakan “Ricci flow”, teknik yang digunakan dalam Geometri Pembezaan (Differential Geometry). Setelah kertas kajian Perelman tersebar di Internet, pakar-pakar matematik di seluruh dunia mula menyemak penyelesaian beliau bagi memastikan dakwaan Perelman adalah tepat. Sebelum Perelman, ramai ahli matematik profesional dan amatur yang mendakwa telah berjaya menyelesaikan Tekaan Poincare namun penyelesaian mereka sebenarnya tidak tepat.

Pada tahun 2006, seramai 9 ahli matematik telah mencadangkan nama Perelman untuk Pingat Fields (Fields Medal) atas jasanya yang menyelesaikan Tekaan Poincare. Pingat Fields merupakan anugerah tertinggi dalam matematik yang diberikan kepada ahli matematik yang memberikan sumbangan besar dalam bidang matematik. Pingat Fields merupakan anugerah yang setaraf dengan Hadiah Nobel.

Namun begitu, Perelman memilih untuk menolak daripada menerima hadiah tersebut. Presiden Kesatuan Matematik Antarabangsa, Sir John Ball pergi ke Saint Petersburg untuk bertemu dengan Perelman. Beliau cuba memujuk Perelman untuk menerima anugerah tersebut. Beliau dikatakan cuba memujuk Perelman selama 10 jam namun Perelman tetap berkeras untuk menolak daripada menerima anugerah tersebut lalu Sir John  Ball pulang dengan penuh kehampaan.

Setelah beberapa minggu, Perelman menceritakan kembali tawaran yang dibuat oleh Sir John Ball, “Pertama, datang dan terima anugerah tersebut. Kedua, terima tanpa perlu datang. Ketiga, tidak perlu terima.” Perelman menyatakan bahawa awal-awal lagi beliau sudah memilih pilihan ketiga. Bagi Perelman, menyelesaikan Tekaan Poincare merupakan anugerah terbesar, tiada anugerah lain yang dapat memberikan kepuasan kepada dirinya. Beliau juga menyatakan bahawa beliau tidak berminat dengan sebarang anugerah, duit mahupun kemasyhuran. Hal ini kerana beliau tidak ingin dipaparkan seperti binatang yang berada di dalam zoo.

Akhirnya, pada 18 March 2010, setelah berpuas hati dengan penyelesaian Perelman, pihak CMI bersetuju untuk menganugerahkan Hadiah Milenium dan wang tunai AS$1 Juta kepada Grigori Perelman. Namun begitu, beliau mengejutkan ramai pihak apabila menolak hadiah yang diberikan oleh CMI! Beliau berasakan keputusan CMI tidak adil kerana hadiah wang tunai tersebut sepatutnya dikongsi bersama Richard Hamilton, individu yang bertanggungjawab mencipta “Ricci flow”. Beliau menyatakan pencapaian Richard Hamilton setanding dengan beliau kerana telah mencipta teknik yang membolehkan dirinya menyelesaikan Tekaan Poincare. Setelah Perelman menolak hadiah wang tunai tersebut, pihak CMI menggunakan wang tersebut untuk tujuan penyelidikan matematik.

Perelman dikatakan telah meninggalkan dunia matematik selepas meletakkan jawatan sebagai penyelidik di Institut Steklov. Beliau enggan ditemu bual oleh pihak media malah beliau dikatakan tidak memotong kuku dan rambut kerana ingin menjauhkan dirinya daripada orang ramai. Walaupun berjaya menyelesaikan salah satu daripada masalah matematik yang paling rumit, beliau tetap tinggal bersama ibu dan adiknya di sebuah apartmen kecil. Terdapat beberapa dakwaan menyatakan bahawa Perelman menjauhkan dirinya daripada orang ramai kerana beliau sedang cuba menyelesaikan masalah – masalah matematik yang lain. Mungkin pada satu hari nanti, Perelman bakal mengejutkan dunia kembali dengan penyelesaiannya.

Sebagai penutup, kita dapat simpulkan bahawa ahli matematik sebenarnya bekerja dengan bertungkus lumus bukan untuk wang mahupun kemasyhuran tetapi sebenarnya mereka inginkan kepuasan dalam bidang yang mereka cintai. Menyelesaikan suatu masalah matematik dapat memberikan kepuasan yang tidak ternilai walaupun masalah tersebut hanyalah latihan dalam tutorial!

Rujukan :

Artikel ditulis oleh Addeen untuk The Patriots.


Filem Melayu Klasik Yang Bertemakan Perang Dunia Kedua

Jika ditanyakan tentang filem patriotik hitam putih yang memaparkan suasana Perang Dunia Kedua, sudah tentu masyarakat kita secara amnya hanya akan menyebut filem Sergeant Hassan (1958). Namun begitu, masih terdapat dua filem yang bertemakan Perang Dunia Kedua dalam sejarah perfileman tanah air. Ramai yang terlepas pandang ataupun tidak sedar akan kewujudan dua lagi filem yang bertemakan Perang Dunia Kedua.

Pada tahun 1947, syarikat Malayan Arts Productions telah menerbitkan sebuah filem yang berjudul Seruan Merdeka. Filem ini telah diarahkan oleh seorang pengarah berbangsa India iaitu B.S. Rajhans. Filem yang dikenali dengan judul “Call of Freedom” atau “Voice of Freedom” ini menampilkan Salleh Ghani dan Rokiah Hanafi sebagai pelakon utama. Seruan Merdeka telah mencatat sejarah apabila menjadi filem Melayu pertama selepas Perang Dunia Kedua.

Seruan Merdeka mengisahkan tentang keganasan serta kekejaman Kempeitai di Singapura semasa Perang Dunia Kedua. Mereka kemudiannya ditentang oleh sebuah pasukan gerila yang dipimpin oleh Leftenan Rashid lakonan Salleh Ghani.

FAKTA MENGENAI FILEM SERUAN MERDEKA
•	Mula ditayangkan di seluruh Malaya pada 2 Ogos 1947.
•	Filem berbahasa Melayu yang pertama selepas Perang Dunia Kedua.
•	Para pelakon dikehendaki berlatih di Panggung Royal, North Bridge Road dan Istana Kampung Gelam.
•	Satu-satunya filem yang diterbitkan oleh Malayan Arts Productions.
•	Salleh Ghani dan Rokiah Hanafi menjadi hero dan heroine pertama filem Melayu selepas Perang Dunia Kedua.
•	Filem Melayu ketiga yang diarahkan oleh B.S. Rajhans selepas Laila Majnun (1933) dan Menantoe Doerhaka (1942).
•	Salah seorang pelakon iaitu Bachtiar Effendi menjadi penolong pengarah filem ini.
•	Filem ini telah hilang atau pupus akibat kurangnya kesedaran terhadap penyimpanan filem.

Pada tahun 1958, studio Malay Film Productions (MFP) telah menerbitkan dua buah filem yang bertemakan Perang Dunia Kedua. Pada bulan Ogos 1958, filem Sergeant Hassan yang diarahkan oleh pengarah dari Filipina iaitu Lamberto V. Avellana telah diterbitkan. Pihak MFP melantik beliau sebagai pengarah filem Melayu susulan daripada kemenangan filemnya di Festival Filem Asia Pasifik pada tahun 1956. Di Festival filem tersebut, filem arahannya iaitu Anak Dalita telah memenangi Anugerah Filem Terbaik. Oleh itu, Shaw Brothers meletakkan harapan yang tinggi supaya filem Sergeant Hassan dapat diselenggarakan dengan baik. Filem Sergeant Hassan ini telah menampilkan P. Ramlee, Sa’adiah, Jins Shamsudin, Salleh Kamil, Daeng Idris dan Omar Rojik sebagai para pelakonnya. Fakta mengenai filem Sergeant Hassan ini telah dikupas oleh saudara Hidir Ali Razali melalui artikelnya di laman web The Patriots yang bertajuk Fakta-Fakta Menarik Mengenai Filem Sergeant Hassan.
Sebuah lagi filem bertemakan Perang Dunia Kedua telah diterbitkan oleh pihak MFP pada tahun yang sama. Filem Mata Hari menampilkan para pelakon seperti Maria Menado, Ahmad Mahmud, Omar Rojik, Salleh Kamil, Aziz Jaafar, Jins Shamsudin dan Daeng Idris. Filem ini telah diarahkan oleh seorang lagi pengarah dari Filipina iaitu Ramon A. Estella dan ceritanya dikarang oleh A. Razak, suami kepada Maria Menado. Mata Hari telah diedarkan pada bulan November 1958.

FAKTA MENGENAI FILEM MATA HARI
•	Mula ditayangkan pada November 1958.
•	Filem kelima dan terakhir Maria Menado di MFP. Sebelum ini, Maria Menado pernah berlakon di MFP menerusi filem Pulau Mutiara (1951), Penghidupan (1951), Permata Di-Perlimbahan (1952) dan Gadis Peladang (1952).
•	Filem ketiga dalam sejarah perfileman Malaysia/Singapura yang bertemakan Perang Dunia Kedua.
•	Filem ketiga arahan Ramon A. Estella di MFP. Sebelum itu beliau mengarahkan filem Kembali Saorang (1957) dan Anak Pontianak (1958).
•	Filem ini lahir selepas pihak Shaw Brothers berpuas hati dengan kutipan box office filem Sergeant Hassan.
•	Terdapat khabar angin yang mengatakan bahawa pengarah Ramon A. Estella ingin menampilkan Jaime de la Rosa (bintang filem yang sangat popular di Filipina) menerusi filem ini. Namun perkara tersebut telah dibatalkan.
•	Watak Matahari lakonan Maria Menado ini seolah-olah menyerupai keperibadian Shamsiah Fakeh, seorang pejuang gerila yang menganggotai Parti Komunis Malaya suatu ketika dahulu.
•	Selepas berlakon di dalam filem ini, Maria Menado yang telah mengikat kontrak selama setahun dengan MFP telah diambil berlakon di dalam filem Batu Belah Batu Bertangkup. Beliau diberi peranan sebagai Puteri Mayang Murai di dalam filem tersebut, namun akibat satu peristiwa beliau telah digugurkan daripada senarai pelakon dan meninggalkan studio MFP buat selama-lamanya. Watak Puteri Mayang Murai itu kemudiannya diserahkan kepada Rahmah Rahmat yang turut membintangi filem Mata Hari sebagai pelakon pembantu.

Ketika Persekutuan Tanah Melayu baru menyambut ulangtahun kemerdekaan yang pertama, sudah ada tiga buah filem yang memberi gambaran tentang perjuangan sebuah bangsa yang mahu membebaskan tanah airnya daripada penjajah. Jika diperhatikan, ketiga-tiga filem ini telah diarahkan oleh pengarah berbangsa asing. Walau bagaimanapun, nilai-nilai patriotisme sangat tinggi telah ditonjolkan secara jelas serta dipaparkan bahawa perjuangan membebaskan tanah air daripada cengkaman penjajah ini telah dilakukan oleh semua kaum.

Walaupun filem Seruan Merdeka, Sergeant Hassan dan Mata Hari ini hanyalah sebuah fiksyen, namun filem-filem seperti inilah yang menaikkan semangat patriotisme dan menjadi perintis kepada filem-filem perang Melayu selepas itu.

Sumber

•	Kelab Filem & Muzik Melayu Klasik
•	Dato’ Ahmad Fauzee Samad
•	Hidir Ali Razali
•	Mustafar A.R. (Filem Klasik Malaysia)
•	Daftar Filem Melayu (1933-1993) oleh Jamil Sulong, Hamzah Hussin dan Abdul Malik Mokhtar (FINAS, 1993)
•	Filem-Filem P. Ramlee oleh Mustafar A.R. dan Aziz Sattar (MZA Terbit, 2008)
•	120 Malay Movies oleh Amir Muhammad (Matahari Books, 2010)
•	Indian Daily Mail (Singapore)


Deklarasi Balfour: Asal Usul Negara Haram Israel

Deklarasi Balfour merupakan idea pemula kepada pembentukan sebuah negara haram yang dikenali sebagai Israel. Deklarasi ini adalah cetusan idea salah seorang ahli politik terkemuka British, iaitu Arthur James Balfour merangkap Setiausaha Luar kerajaan British.

Pada 2 November 1917, Balfour telah menulis surat kepada seorang bangsa Yahudi yang terkenal pada zaman itu, Baron Lionel Walter Rothschild. Di dalam surat itu, Balfour secara rasminya menyuarakan sokongan dan komitmen padu dari kerajaan British untuk pembinaan sebuah negara bangsa Yahudi di dalam wilayah Palestin.

Hasilnya, Deklarasi Balfour telah dijadikan sebagai pemberat utama kepada penubuhan sebuah sistem atau mandat yang dikenali sebagai ‘League of Nations Mandate’, bagi meletakkan wilayah Palestin dan Transjordan di bawah jurisdiksi kerajaan British yang bermula pada tahun 1922 hingga 1948.

Mandat ini secara asasnya menjadi asbab utama tertubuhnya negara haram Israel, lebih-lebih lagi setelah idea itu datang dan disokong oleh negara kuasa besar seperti British yang memiliki pengaruh signifikan di dalam organisasi antarabangsa sebesar ‘League of Nations’ (LON).

LON melalui Perjanjian Versailles yang dibuat pada tahun 1919, kemudiannya meluluskan Mandat Kelas A yang mana mandat ini memberikan ‘mandatory power’ kepada British untuk menentukan hala tuju wilayah Palestin, di samping membantu memperkasakan organisasi politik radikal bangsa Yahudi seperti Zionis.

Seperti apa yang kita ketahui, wilayah Palestin adalah bekas jajahan takluk Empayar Turki Uthmaniyah selama lebih daripada 400 tahun, sebelum empayar khilafah Islam terakhir itu tumbang ketika berakhirnya Pe.rang Dunia Pertama (WW1) pada tahun 1918. Pun begitu, sejarah berkaitan tanah Palestin sebenarnya jauh lebih lama daripada itu.

Menurut rekod, konflik besar atau pepe.ran.gan di antara kesatuan negara Arab dan Israel pernah tercetus sekurang-kurangnya sembilan kali. Semuanya bermula selepas Pertubuhan Bangsa-Bangsa Bersatu (PBB) mengusulkan sebuah resolusi untuk menubuhkan negara haram Israel di dalam wilayah Palestin.

Melalui pelan resolusi tersebut, PBB pada tahun 1947 telah mencadangkan agar wilayah Palestin dibahagikan kepada tiga wilayah utama, iaitu wilayah Arab Palestin, wilayah Yahudi dan wilayah PBB (kota Baitulmaqdis). Resolusi tersebut telah dibantah oleh beberapa buah negara Arab.

Sungguhpun pelan itu menerima penentangan hebat, mereka tetap ingin meneruskan aspirasi penubuhan negara haram Israel pada tahun 1948 yang kemudiannya mencetuskan Pe.ra.ng Arab-Israel 1948, dengan penglibatan lima buah negara Arab seperti Mesir, Iraq, Syria, Lubnan dan Jordan.

Walau bagaimanapun, pep.era.ngan tersebut tidak memihak kepada rakyat Palestin, memandangkan negara haram Israel yang disokong oleh beberapa negara barat khususnya Benua Eropah tetap mengisytiharkan ‘kemerdekaan’ mereka pada 14 Mei 1948 dan melantik David Ben-Gurion sebagai Perdana Menteri pertama Israel.

Per.an.g Arab-Israel berakhir secara rasminya pada tahun 1949, melalui permeteraian perjanjian gencatan senjata (cease-fire). Perjanjian tersebut telah meletakkan wilayah Tebing Barat di bawah penguasaan kerajaan Jordan, di samping Mesir menguasai wilayah Semenanjung Gaza.

Menjelang tahun 1956, wilayah Timur Tengah sekali lagi berdepan dengan konflik ketenteraan yang dikenali sebagai ‘Suez Crisis’. Krisis ini bermula setelah Presiden Mesir ke-2, iaitu Gamal Abdul Nasser mengambil alih Terusan Suez yang merupakan laluan perdagangan utama yang menghubungkan laut Merah dan laut Mediterranean.

Pertempuran itu mengakibatkan Mesir menanggung kekalahan besar, setelah Israel yang disokong oleh kerajaan British dan Perancis (selaku pemilik bersama projek terusan Suez) berjaya merampas wilayah Semenanjung Sinai dan Terusan Suez daripada cengkaman kuasa Mesir.

Kesatuan negara Arab yang terdiri daripada negara Mesir, Syria dan Jordan kemudiannya bertempur sekali lagi dengan negara haram Israel pada tahun 1967 (Pe.ran.g Enam Hari). Pe.per.ang.an ini memberikan kemenangan besar kepada Israel, sekali gus memberikan mereka akses yang lebih meluas ke atas wilayah Timur Tengah, seperti Semenanjung Gaza, Semenanjung Sinai (Mesir), Tebing Barat (Jordan) dan Golan Height (Syria).

Enam tahun kemudian, iaitu pada tahun 1973, Mesir dan Syria telah melancarkan ser.angan udara ke atas Israel pada hari perayaan bangsa Yahudi, iaitu ‘Yom Kippur’. Pe.per.an.gan yang turut digelar sebagai ‘Yom Kippur War’ itu berlangsung selama dua minggu, dan sekali lagi menyebabkan negara Arab terciduk.

Sehingga ke hari ini, kedaulatan wilayah negara Palestin telah dirobek teruk oleh rejim zionis yang bernaung di bawah negara haram Israel. Rangkaian pep.era.ngan yang sepatutnya memberi ruang kepada Palestin untuk bernafas, hanya menjadikan wilayah itu semakin teruk dan melemah. Peradaban dunia Islam harus menjadikan perkara ini sebagai pencetus untuk mewujudkan sebuah kesatuan yang lebih utuh.

Akan tetapi, perkara sebaliknya pula yang berlaku pada zaman ini bila mana negara Islam memilih untuk berbalah sesama sendiri serta lebih bangga menjadi ‘balaci’ kepada kuasa-kuasa besar dunia demi menjaga kepentingan geopolitik dan kelangsungan hidup sendiri, berbanding membentuk kesatuan Islam di seluruh dunia.


Raja Kamehahameha I: Pengasas Empayar Hawaii Yang Agung

Kalau ditanyakan apa maksud kamehameha kepada kebanyakan orang kita, kebanyakan kita akan terbayangkan satu jurus kuasa dari sebuah anime Jepun yang terkenal, iaitu Dragon Ball. Bayangan watak Master Roshi, pembuat jurus tersebut dalam anime ini akan menyusul dalam tabir minda kita. Jeritan Son Goku, protagonis utama anime tersebut menyebut perkataan “KA..ME..HA..ME…HA!!!” sambil mengumpul tenaga di kedua-dua tangan lalu melepaskannya ke arah pihak musuh pasti akan terlukis kembali di minda kita terutama ketika hero zaman kanak-kanak kita ini beradu tenaga dengan musuh seperti Buu dan juga Cell.

Namun seberapa banyak antara kita yang tahu lafaz Kamehameha itu sebenarnya datang dari seorang pengasas empayar agung nun jauh di Hawaii? Ya, saudara jauh orang Melayu kita, iaitu bangsa Hawaii mempunyai seorang raja agung yang mempunyai nama Kamehameha dan raja itu pula menjadi kebanggaan mereka sehingga kini.

Raja Kamehameha I atau lebih dikenali sebagai Kamehameha Yang Agung (The Great) lahir pada tahun 1758. Baginda ialah pendiri kepada Kerajaan Hawaii yang sebenarnya sebuah empayar yang mengabungkan suku-suku kecil Oʻahu, Maui, Molokaʻi, Lānaʻi dan Kauaʻi kepada sebuah pemerintahan pusat yang kukuh. Nama sebenar baginda ialah Paiea manakala maksud Kamehameha itu ialah “The Very Lonely One” iaitu nama lain untuk Paiea.

Menurut tradisi di Hawaii, apabila munculnya Kokoiki atau Komet Halley, maka kononnya seorang penakluk yang hebat akan lahir. Kahuna, seorang bomoh terkenal dalam masyarakat Hawaii ketika tu meramalkan bahawa dengan kedatangan komet Halley itu, akan muncul seorang pemimpin hebat di kalangan mereka yang akan mengalahkan musuh mereka dan menyatukan seluruh kepulauan Hawaii. Dikatakan bahawa detik kelahiran Raja Kamehameha memang bertepatan dengan munculnya komet Halley (Kokoiki) pada tahun 1758.

Legenda menceritakan lagi bahawa seorang lelaki akan menyatukan seluruh Kepulauan Hawaii yang berpecah belah. Diceritakan bahawa lelaki itu mampu mengubah kedudukan batu Naha,sebuah batu legenda yang besar dan berbentuk kuboid. Sejak sekian lama, banyak lelaki an jejaka Hawaii yang cuba menolak batu itu namun tidak berjaya. Dan ketika Kamehameha cuba untuk menolak batu itu, seorang ketua puak asli di Hawaii pada masa itu mengatakan bahawa lelaki ini tidak layak untuk menolak Batu Naha. Namun, selepas percubaan yang keras, akhirnya Kamehameha berjaya menolak batu itu dan ini memeranjatkans emua orang.

Pertempuran Mokuhai adalah detik pertama Raja Kamehameha I mula menampakkan bakat kepimpinannya. Ketika saudara Raja Alapai, Kalakiopuu meninggal dunia,pulau-pulau di Hawaii dibahagi menjadi dua, masing-masing untuk diwariskan kepada anaknya, Kiwalao dan anak saudaranya, Kamehameha. Perselisihan faham telah berlaku di daerah Keomo dan akhirnya tercetusnya peperangan.

Berjaya mencapai kemenangan dalam pertempuran itu, maka Kamehama I berjaya mengawal beberapa buah daerah. Bermula daripada situ, Kamehameha I mula memasangkan impian untuk menyatukan seluruh Hawaii di bawah satu pemerintahan. Dengan bantuan pedagang British dan juga Amerika, yang membekalkan senjata api kepada Raja Kamehameha, serta beberapa orang penasihat Eropah untuk baginda seperti Isaac David dan John Young.

Antara pertempuran yang paling diingati dalam percubaan Kamehameha I meluaskan empayarnya ialah pada Pertempuran Kawela, di mana baginda dicatatkan mengetuai 960 perahu perang serta 10,000 orang askar menyerang pulau Maui and Molokaʻi. Dalam peperangan ini, diceritakan bahawa jeneral perang kepercayaan Kamehameha I iaitu Kaʻiana telah mengkhianati perjuangan Kamehameha I. Namun Ka’iana telah terbunuh dalam pertempuran itu.

Kesemua pulau di Hawaii berjaya dikuasai oleh beliau kecuali pulau Kauai dan Niihau yang masih belum berada dibawah kekuasaannya pada tahun 1795. Namun, berkat diplomasi yang bijak daripada baginda, dua pulau tersebut berjaya dimasukkan kedalam wilayah kekuasaan Kamehameha pada tahun 1810,sekaligus beliau berjaya menyatukan seluruh pulau di Hawaii.

Kamehameha I juga terkenal dengan memperjuangkan undang-undang yang dipanggil Kānāwai Māmalahoe ( Undang-undang pengayuh berpecah), iaitu undang-undang yang melindungi hak asasi manusia bagi mereka yang bukan pejuang dalam peperangan (wanita, kaum tua dan juga kanak-kanak). Lebih kurang sama dengan undang-undang dan etika perang yang digariskan oleh junjungan besar Rasulullah S.A.W untuk umat Islam . Pada hari ini, undang-undang yang diperjuangkan oleh baginda masih lagi dipakai dalam dunia moden.


5 Buah Kitab Sihir Terkenal Dunia

Manusia dan alam saling berkait antara satu sama yang lain, umpama air dicincang tidak putus sehinggalah manusia percaya terdapat ‘kuasa’ yang memimpin mereka, kemudian menyembahnya bagi memastikan apa yang mereka nikmati berkekalan.

Selagi manusia menyembah akan kuasa yang lebih besar dan agung, selagi itulah manusia mencipta sejenis ‘perantara’ untuk melaksanakan hubungan dengan kuasa tersebut. ‘Perantara’ itu adalah sihir, sumpahan, mantera, dan ilmu hitam yang telah diamalkan oleh tamadun seluruh dunia.

Kemudian, sihir dan ilmu hitam itu dibukukan menjadi kitab sihir (grimoires) untuk panduan kepada sesiapa yang ingin mengamalkannya. Berabad-abad kemudian, kitab-kitab sihir menjadi panduan kepada organisasi kultus yang masih aktif sehingga abad ini dalam kerahsiaan.

Untuk artikel ini, saya senaraikan 5 buah kitab sihir yang terkenal dan memberi maklumat penting dalam mengenali dunia sihir/ilmu hitam.

KITAB ABRAMELIN THE MAGE

Kitab Abramelin The Mage sebenarnya adalah buku autobiografi tentang seseorang bernama Abraham of Worms. Abraham adalah penganut ajaran Yahudi dari Jerman dan hidup antara abad ke-14 dan ke-15 Masihi.

Kitab Abramelin juga sebenarnya hadiah untuk anak lelakinya, Lamech untuk mewarisi ilmu sihir dan pengetahuan Kabbala dari Abraham. Buku tersebut juga menjelaskan bagaimana beliau memperoleh ilmu sihir itu.

Abraham memulakan pengembaraan mistiknya ketika kematian ayahnya yang memberi isyarat kepadanya tentang ‘cara diperlukan untuk memiliki ilmu Kabbala Suci’. Kerana terpengaruh untuk memperoleh ilmu tersebut, Abraham mengembara ke Mayence (Mainz) untuk belajar di bawah bimbingi rabbi bernama Moses.

Setelah 4 tahun pelajari ilmu dari rabbi Moses, beliau mengembara lagi selama 6 tahun, sehingga tiba di Mesir. Di situlah beliau menemui seorang ahli sihir bernama Abramelin The Mage yang tinggal di padang pasir luar kota Arachi. Abramelin dikatakan mengajarkan ilmu Kabbala kepada Abraham dan memberikan beliau dua buah manuskrip berkenaan ilmu tersebut.

Ilmu penting dalam kitab Abramelin itu adalah tentang ritual bernama ‘Abramelin Operation’, ilmu yang memberikan ahli sihir tentang ‘ilmu dan bicara’ dari bidadari dan sihir membutakan syaitan. Kitab itu kemudian menjadi panduan kepada organisasi kultus bernama Hermetic Order of the Golden Dawn dan sihir mistik Thelema yang diasaskan oleh Aleister Crowley, ahli kultus yang terkenal dalam dunia kultus.

KITAB ARS NOTORIA

Kitab Ars Notoria adalah kitab tertua yang menjadi sebahagian dalam koleksi kitab Lesser Keys of Solomon sejak abad ke-13 Masihi. Kandungan kitab Ars Notoria adalah ilmu ‘academia’ yang apabila dia mahir ilmu tersebut, dia akan memiliki kepetahan berkata-kata yang bertaraf tinggi, ingatan memori yang kuat, dan kebijaksanaan yang tiada batasan.
Kitab ini juga mempunyai koleksi cara sembahyang dan mantera-mantera sihir yang bertarikh sebelum tahun 1200-an. Ia ditulis dalam beberapa bahasa seperti bahasa Yunani, Hebrew, dan Latin.

Buku ini hanya menjadi panduan kepada pembaca untuk menguatkan kuasa mentalnya dengan meminta kepada ‘tuhan’ untuk memperoleh ‘hadiah kebijaksanaan’. Salah satu ‘hadiah kebijaksanaan’ yang sentiasa diminta pembaca adalah ‘kesempurnaan memori’.
Antara pembaca yang layak membaca Ars Notoria adalah mereka yang mempelajari seni liberal seperti arimetrik, geometri, dan falsafah. Dengan memiliki kitab ini, pembaca akan (dipercayai) peroleh ilmu gambaran, kepetahan, dan renungan untuk menguatkan ingatan.

KITAB PSEUDOMONARCHIA DAEMONUM

Kitab yang dikenali sebagai False Hierarchy of Demons adalah kitab abad ke-16 yang terkenal dengan koleksi senarai nama 69 iblis. Pada asalnya, kitab ini cumalah lampiran buku tentang ilmu iblis (demonology) dan sihir oleh Johann Weyer, seorang doktor dari Belanda dan pengamal ilmu kultus pada tahun 1515.

Pada usia muda, Weyer mahir berbahasa Latin dan kemudian menjadi anak didik Heinrich Cornelius Agrippa, seorang ahli silap mata terkenal, ahli teologi, dan ahli kultus di Antwerp, Belgium. Dari sinilah, Weyer mula tertarik dengan ilmu silap mata di bawah didikan Agrippa.

Apabila berkerjaya sebagai doktor perubatan, minatnya kepada ilmu sihir semakin mendalam. Ketika Weyer berkhidmat di kota Arnhem pada 1545, beliau dipanggil untuk menghadiri mahkamah bagi memberi nasihat tentang kes melibatkan keupayaan meramal. Sejak kes itulah beliau fokus mendalami ilmu sihir seiring bekerja sebagai doktor.
27 tahun kemudian, ketika umur Weyer 62 tahun, beliau menerbitkan kitab Pseudomonarchia Daemonum.

Dalam buku tersebut, beliau menulis setiap iblis dan raksasa yang dia senaraikan mempunyai kuasa ilusi yang mampu mengkhayalkan manusia yang tidak mengamalkan ilmu sihir. Khayalan ini Weyer namakan sebagai ‘kesakitan mental’.

Tujuan sebenar Weyer bukukan kitab ini adalah membantu pesalah jenayah sihir yang disyaki mengalami ‘kesakitan mental’. Sebenarnya, beliau mengaku bahawa dia cuba membantu ahli-ahli sihir keluar dari pertuduhan amalan sihir namun tidak ada catatan bertulis tentang usahanya. Yang ada hanyalah permohonan untuk memberikan perlindungan terhadap golongan ahli sihir namun diabaikan oleh kerajaan.

KITAB PICATRIX

Kitab Picatrix adalah satu-satunya kitab sihir yang bukan berasal dari Eropah. Ia adalah kitab Arab kuno tentang ilmu astrologi (meramal) dan sihir kultus yang ditulis pada abad ke-10 atau ke-11 Masihi.

Kitab yang juga mempunyai penerangan kaitan ramalan dengan bintang dan bacaan sihir-sihir telah banyak diterjemah ke bahasa lain kemudian disebar ke seluruh dunia. Kitab ini kemudian popular dalam kalangan kumpulan kultus berabad lamanya.

Tajuk asal Picatrix adalah Ghāyat al-Ḥakīm yang bermaksud “The Aim of the Sage” atau “The Goal of the Wise”. Saat kitab ini diterjemah buat pertama kalinya dalam bahasa Sepanyol, raja kota Castil bernama Alfonso the Wise menamakannya sebagai Picatrix dalam bahasa Latin.

Kandungan Picatrix ini adalah gabungan ilmu sihir dan astrologi. Yang menariknya kitab ini adalah ia mengandungi koleksi ‘resepi ajaib’. ‘Resepi ajaib’ ini bermaksud penghasilan ramuan aneh yang bertujuan untuk mendapatkan perubahan kesedaran, pengalaman roh keluar dari jasad, malah merasakan kematian. Bahan-bahan biasa untuk menghasilkan ramuan itu adalah darah, lendir atau peluh, cebisan otak bercampur dengan dadah hashish, opium, dan tumbuhan psiko-aktif (mengkhayalkan).

KITAB ARBATEL

Kitab Arbatel atau Arbatel de Magia Veterum adalah kitab yang dibukukan pada fasa Pencerahan Eropah dan satu-satunya kitab paling berpengaruh pada zaman tersebut. Berbeza dengan kitab-kitab lain yang biasa mengandungi bacaan dan amalan sihir, kitab ini mengandungi nasihat dan bimbingan spiritual untuk menuju kehidupan yang baik.

Dikatakan Arbatel telah ditulis pada tahun 1575. Penulisnya tidak diketahui namun para pengkaji percaya bahawa lelaki bernama Jacques Gohory (pentaksub ajaran Paracelsus iaitu tokoh sains yang mengkaji toksik) adalah penulis kitab Arbatel.

Arbatel menerangkan tentang hubungan positif antara alam dengan manusia dan sistem cakerawala. Dengan menekankan hubungan positif ini, dipercayai bahawa manusia mampu hidup dengan baik dengan berhubungan bersama alam dan cakerawala. Kepercayaan baik yang terdapat dalam kitab ini menjadi popular dalam kalangan warga Eropah.

Nak cari kelima-lima kitab popular ini? Cari saja di Google, ada lambakan dokumen versi pdf tapi kena pandai cari yang asli atau terjemahan punya.

RUJUKAN:

Gillan, J. (13 November 2020). Magic of the Ancients: Five Incredible Texts of Spells, Curses, and Incantations. Ancient Origins. Retrieved from 17 November 2020.


Fakta-Fakta Menarik Mengenai Oktoberfest Yang Kita Harus Tahu

Seperti yang kita ketahui baru-baru ini, pihak Dewan Bandaraya Kuala Lumpur (DBKL) tidak membenarkan penganjuran pesta arak Oktoberfest di sebuah pusat beli-belah di ibu negara. Dan kita pasti menjangkakan amukan sesetengah pihak yang menganggap pihak berkuasa menafikan ‘hak’ mereka. Walaupun jawapan konkrit telah diberi oleh pihak berkuasa terutama pihak polis, pihak-pihak sebegini masih berkeras dan cuba menegakkan benang basah mereka. Apa sebenarnya Oktoberfest ini? Di sini, saya menyediakan beberapa fakta pelik tapi benar tentang Oktoberfest.

1. ‘ITU ASALNYA PESTA KAHWIN.’

Bagi yang baru saja mencari Oktoberfest pasti mengaitkan ia dengan arak. Tetapi hakikatnya, ia sebenarnya bermula sebagai pesta meraikan Raja Bavaria, Raja Ludwig I dan Maria Theresenia dari Saxonia. Perkahwinan diraja ini berlaku di Theresienwiese, di mana upacara ini terus berlangsung sehingga ke hari ini. Pada mulanya, perkahwinan pasangan diraja ini diraikan dengan perlumbaan kuda. Namun pada tahun 1819, ia digantikan dengan pedati-pedati bir dan satu edik: parti perlu dianjurkan bila menghampiri musim luruh. Untuk pengetahuan semua, Oktoberfest dianjurkan pada setiap tahun tetapi beberapa kali dibatalkan pada tahun-tahun tertentu. Pada tahun 1870, pesta ini dibatalkan kerana Perang Prussia-Perancis. Dua kali ia dibatalkan kerana wabak taun dan hiperinflasi pada era 1920-an. Semasa Perang Dunia Kedua, Oktoberfest turut dibatalkan atas sebab keselamatan.

2. ‘ENCIK, SILA TUNJUK GELAS ANDA.’

Jika anda meminati pasukan Bayern Munich, pasti anda perasan gelas minuman satu liter yang dipanggil Masskrugs yang dipegang mereka semasa mempromosikan Oktoberfest. Dan ini menjadi idaman mana-mana pengunjung untuk memiliki gelas tersebut bila pergi ke pesta ini. Tetapi jika ada berangan nak membawanya keluar secara senyap-senyap, lupakanlah. Ini kerana gelas-gelas tersebut dimiliki dewan-dewan bir atau pemilik tanah di situ. Dan mereka meletakkan pengawal-pengawal keselamatan pada bahagian gelas tersebut diletakkan semasa pengunjung mengambilnya dari khemah-khemah yang menyediakan bir tersebut. Tahun lepas sahaja, pengawal keselamatan berjaya mendapatkan semula 226,000 Masskrugs dari diambil oleh pengunjung. Jika anda tidak bernasib baik dan ditahan, anda akan didakwa atas kesalahan mencuri. Jika anda nak juga gelas tersebut, ia sebenarnya dijual di Oktoberfest

3. SEPTEMBERFEST

Memang betul kalau ikut logik, pesta sebegini dianjurkan pada bulan Oktober tetapi pihak berkuasa meminda tarikh tersebut pada pertengahan bulan September. Alasan mereka ialah pada ketika itu, cuaca masih lagi panas dan tidak terlalu sejuk semasa menghampiri musim luruh. Dan pindaan ini turut dibuat bagi menarik lebih ramai orang menghadiri Oktoberfest. Acara ini bermula pada Sabtu pertama selepas 15 September dan berlangsung antara 16-18 hari serta tetap berakhir pada bulan Oktober.

4. HARGANYA BUATKAN ORANG TERPENGARUH

Bagi pengunjung Oktoberfest di Jerman, bir terbaik untuk diminum ialah bir Munich. Tetapi kosnya boleh membuatkan mata mereka terbeliak. Ini kerana kos pengeluaran bir semakin meningkat dari tahun ke tahun. Purata harga bir Munich ketika ini ialah $12. Ia sedikit mahal berbanding purata harga satu dekad terdahulu iaitu $8.50. Walaupun harganya agak mahal, namun kandungan alkohol antara tujuh hingga lapan peratus dan harga sebotol air mineral ialah $9, itu tidak menghalang mereka minum. Berdasarkan statistik, pengunjung Oktoberfest minum 7.5 juta liter bir Munich. Dan bagi penduduk tempatan, jika mereka melihat ada pengunjung sudah terbaring atas jalan atau tapak pesta kerana mabuk, mereka ada gelaran khas bagi pengunjung sebegini. Pengunjung sebegini dipanggil Bierleichen atau mayat-mayat bir..

5. MAKANAN PESTA

Dalam tempoh 17 atau 18 hari, pengunjung Oktoberfest makan 500,000 hidangan ayam panggang dan 120,000 sosej khinzir. Dan pada tempoh sama, mereka turut makan 118 ekor lembu dan 53 ekor anak lembu. Jika ada menyangka pesta ini ialah pesta makanan terbesar di dunia, salah lagi. Di Cincinatti, Ohio, ia merupakan tapak kepada pesta Oktoberfest terbesar di Amerika Syarikat. Di sini, penganjur menganjurkan pertandingan makan bratwurst tahunan. Pada tahun 2011, pemenang berjaya memenangi hadiah wang tunai $2,000 selepas makan 35 bratwurst dalam tempoh 10 minit.

6. ‘TUNGGU DATUK BANDAR KATA BOLEH’

Bermula pada tahun 1950, pengunjung Oktoberfest tidak boleh minum melainkan Datuk Bandar Munich kata boleh. Upacara bermula pada pukul 12 tengah hari diikuti 12 tembakan kehormatan. Kemudian Datuk Bandar membuka tong bir pertama dan menjerit, “O’ zapft is!” (ianya dibuka dalam bahasa Austro-Bavaria). Setelah itu, beliau menyerahkan gelas bir pertama kepada Menteri-Presiden Negeri Bavaria sebagai tanda pesta bermula. Jangan terkejut jika ternampak pengunjung berkongsi bir dengan pelajar-pelajar sekolah. Ini kerana had umur untuk minum arak di Jerman ialah 16 tahun. Jika mereka diiringi ibu bapa mereka, maka had umurnya ialah 14 tahun.

7. ‘SIAPA ADA HILANG BARANG…. DAN KANAK-KANAK.’

Satu lumrah bagi mana-mana pengunjung tertinggal atau kehilangan barangan peribadi bila berada di tempat awam terutama tapak pesta seperti Oktoberfest. Setiap tahun, bahagian Hilang dan Jumpa Oktoberfest menerima 4,000 barang hilang di tapak pesta. Antara barang yang selalu hilang sepanjang tahun-tahun penganjuran ialah 350 telefon bimbit, 520 dompet yang tidak dituntut, 425 kunci, 1300 pakaian dan perhiasan serta sepasang gigi palsu. 48 kanak-kanak turut hilang tetapi berjaya dijumpai dan dikembalikan semula kepada ibu bapa atau penjaga mereka. Selain itu, bahagian hilang dan jumpa turut menemui topi keledar Viking, tongkat dan kerusi roda elektrik.

8. PESTA TERBESAR

Pesta Oktoberfest yang terbesar pernah dianjurkan bukannya di Munich, Jerman seperti ramai sangkakan. Sebaliknya ia berlaku di sebuah bandar bernama Kitchener-Waterloo di Kanada. Sejak ia dianjurkan pada tahun 1969, ia menjadi tumpuan penduduk tempatan dan pelancong. Setiap tahun, Oktoberfest di situ menarik kehadiran antara 750,000 hingga sejuta orang.

Selain di Kitchener-Waterloo, di sesetengah tempat turut menganjurkan Oktoberfest mengikut versi mereka. Seperti mana yang cuba dilakukan di Malaysia, pesta ini turut dianjurkan di Denver, Blumenau (Brazil), Lima (Peru), Hong Kong, Bangalore (India) dan Bandaraya Ho Chi Minh (Vietnam). Dan jangan terkejut jika ada mendengar berita Oktoberfest turut dianjurkan di Tebing Barat. Pesta tersebut diadakan di bandar Taybeh, satu-satunya bandar yang mempunyai kilang bir di Palestin.

9. ‘DILARANG MASUK.’

Jika ada individu yang nak memasuki Oktoberfest tetapi dihalang oleh pihak penganjur, maka kena tengok apa kesalahan yang dilakukan sehingga tidak dibenarkan masuk. Bagi pihak penganjur, mereka berbuat demikian atas alasan nak menjaga prestij pesta tersebut dari dicemari oleh individu-individu sebegini. Ada dua kes di mana dua personaliti terkenal dihalang dari memasuki Oktoberfest:

a) Pada tahun 2006, pewaris empayar perhotelan Hilton, Paris Hilton pergi ke Oktoberfest dengan memakai pakaian tradisional Bavaria, dirndl bagi mempromosikan jenama sebuah wain yang ditinkan. Tetapi tindakan Hilton mendapat kecaman penduduk tempatan kerana menyalahgunakan dirndl untuk tujuan komersial. Berikutan itu, pihak penganjur melarang beliau dari masuk ke pesta tersebut.

b) Legenda Arsenal yang kini berkhidmat sebagai orang nombor tiga Arsene Wenger, Jens Lehmann turut mengalami nasib sama tetapi atas sebab berbeza. Semasa beliau masih lagi aktif bermain bersama kelab Vfb Stuttgart, Lehmann menghadiri Oktoberfest beberapa jam selepas Stuttgart kalah dalam satu perlawanan dengan FC Cologne. Bagi pemain bola sepak, lazimnya mereka perlu mendapat kebenaran daripada pihak pengurusan untuk keluar lebih-lebih lagi pada hari perlawanan. Dan bila cerita ini tersebar luas, penganjur tiada pilihan selain melarang Lehmann masuk ke pesta tersebut.

10. APLIKASI UNTUK ACARA BERUSIA 202 TAHUN

Walaupun pesta ini berusia 202 tahun, ini tidak menghalang penganjur untuk cuba mengikut peredaran semasa. Dua hari selepas pesta ini bermula, aplikasi Oktoberfest dimuat turun sebanyak 750,000 kali oleh pengunjung. Aplikasi ini digunakan untuk mengukur tahap alkohol dalam badan dan berapa lama masa diperlukan untuk kembali pulih. Aplikasi tersebut mengira tahap alkohol dan masa yang diperlukan dengan mengambil ukuran ketinggian, berat dan jumlah alkohol yang diambil. Ada juga aplikasi digunakan untuk cari jodoh seperti aplikasi ‘Wiesn mengorat dan jumpa’ (Wiesn flirt and find). Tetapi kalau itu berakhir dengan kegagalan, pengunjung boleh saja mencuba permainan simulasi menghantar bir di khemah-khemah bir.

11. ‘SEKALI PALSU DAA…’

Pada tahun 2004, polis Bavaria berjaya menahan dan menamatkan sindiket penjualan kupon palsu untuk Oktoberfest. Kumpulan penipu ini mahu menjual 30,000 ribu kupon palsu ini kepada orang tengah pada harga 3 Euro dan dijual semula kepada pengunjung dengan harga 5 Euro. Pelayan-pelayan pesta yang perasan akan kewujudan kupon ini segera memberitahu pihak berkuasa dan mereka mengesan tiket ini dicetak di Yugoslavia. Pihak berkuasa menganggarkan sekiranya kupon itu berjaya dijual habis, kilang bir terbesar di Bavaria boleh mengalami kerugian hampir 500,000 Euro.

12. GELAS DAN PERGADUHAN

Bila mana manusia sudah mabuk, pasti pertimbangan mereka akan terjejas. Dan jika anda gabungkan elemen emosi dan senjata dengan mabuk, ia pasti akan berakhir dengan buruk. Masskrugs memang digunakan sebagai gelas bir tetapi ia juga berpotensi sebagai senjata dalam pergaduhan dan ini dipandang serius oleh pihak polis. Tahun lepas saja, 58 pergaduhan dilaporkan pada pihak berkuasa di mana ada sesetengah kes pengunjung melemparkan gelas ke arah penduduk tempatan. Pada tahun 2010, seorang penduduk tempatan yang naik angin memukul seorang pelancong Kanada dengan gelas itu. Pada hari yang sama, seorang pelancong Austria turut mengalami nasib sama. Tidak seperti pelancong Kanada yang berjaya mengelak dari sebarang kecederaan, pelancong Austria itu pula mengalami pendarahan dalam otak. Sekiranya si pelaku ditahan, mereka akan didakwa atas tuduhan menyerang dengan senjata merbahaya. Hukuman bergantung kepada umur dan kecederaan yang dialami mangsa. Hukuman penjara bagi si pelaku antara penjara enam bulan hingga penjara seumur hidup.

SUMBER:

Pankalla, Maya. Reader’s Digest. 13 Fun Facts About Octoberfest. http://www.readersdigest.ca/travel/canada/13-oktoberfest-fun-facts/


Saintis Menemui Bukti Manusia Hampir Pupus!

Banyak bandar hari ini tidak berpenghuni, dipanggil “ghost town” kerana bunyi angin di sekitar bangunan kosong. Itulah realiti dunia jika satu hari nanti, manusia pupus. Konsep ini bukan fiksyen atau teori semata-mata. Sejarah membuktikan yang manusia pernah hampir pupus. Bayangkan – jika trend sedemikian berterusan, nescaya Bumi hari ini menjadi “ghost planet”.

Bukti-bukti risiko kepupusan sebenarnya sudah banyak. Ramai saintis turun padang di Jebel Irhoud yang terletak dalam negara Morocco. Jebel Irhoud pernah menarik pemain industri perlombongan. Namun pada tahun 1960, pelombong Morocco menemui sebuah tapak prasejarah; setahun kemudian, saintis arkeologi menemui tengkorak di sini (Hublin, et al., 2017). Sejak hari itu, banyak rangka manusia prasejarah dikeluarkan daripada bumi Jebel Irhoud.

Rangka-rangka ini kemudian dibawa ke makmal untuk tujuan penyelidikan. Pertama seakli, saintis menokhtahkan orang-orang prasejarah ini hidup sekitar 315,000 tahun yang lalu. Wajah mereka adalah sama seperti kita, cuma sedikit melonjong yang membawa sebarang kemungkinan tentang saiz otak (Greshko, 2017). Walau bagaimanapun, saintis mengesahkan nasib manusia prasejarah jarang elok. Malah dua kali manusia prasejarah menghampiri kepupusan, terutamanya pada zaman antara 195,000-123,000 tahun yang lalu.

Bukti Dalam Darah Kita

Pada zaman ini, keadaan Bumi semakin sejuk dan kering. Saintis menemui bukti migrasi manusia daripada Jebel Irhoud ke arah satu kawasan pesisiran laut yang kaya dengan kerang (Marean, 2010). Migrasi ini bukan mudah; populasi manusia tumbang begitu mendadak sampai jadi ibaratkan macam nasib harimau (Panthera tigris jacksoni) di Semenanjung Malaysia sekarang. Walaupun kritikal lagi ngeri, penemuan ini membuktikan keupayaan akal dalam minda manusia terdahulu. Mereka berfikir untuk menyelesaikan masalah yang timbul… cuma impaknya sangat pedih kalau tengok dari segi genetik.

Ambil contoh cimpanzi misalnya. Dari segi fizikal, semua cimpanzi nampak sama – macam bapa yang sengaja tidak bayar nafkah anak. Namun genetik kalangan cimpanzi sangat berpelbagaian – malah dalam satu kawasan yang sama sekalipun. Mudah kata, kelompok cimpanzi di situ lain untuk dibandingkan dengan kelompok di sini. Tetapi manusia di seluruh dunia mempunyai genetik bertunggal, sama dan tidak berpelbagaian antara satu sama lain (Gee, 2021). Perkara ini berpunca kerana semua manusia sekarang turun daripada leluhur daripada kawasan pesisiran laut yang diceritakan.

Roda Sedang Berputar

Saintis berpendapat risiko kepupusan ini memberi impak kepada kehidupan manusia moden. Sejak kebelakangan ini, kualiti sperma dikatakan menurun begitu mendadak dengan pencemaran dikatakan punca (Aggarwal-Schifellite, 2021). Kemudian aktiviti ekonomi manusia pula tidak mesra alam, dikeruhkan pula dengan peluang ekonomi tidak seimbang untuk semua terutamanya golongan miskin.

Perkara ini terbukti benar, dengan impak perubahan iklim terhadap industri makanan. Berdekad-dekad petani mengerjakan bumi dengan baja kimia hingga tanah hilang kualiti (soil degradation). Kemudian pengurusan perikanan yang dikatakan overfishing pula. Impak-impak ini membawa risiko merbahaya terhadap manusia, yang tiada manfaat dari segi genetik untuk dibandingkan dengan haiwan.

Atas sebab itu juga, kadar kelahiran sedang menurun daripada “5:1” ke “2.5:1” (anak:ibu). Ikut minda orang ramai, takkan jadi masalah. Tetapi cuba bayangkan daripada perspektif berikut:

Agak melampau untuk gelabah cakap manusia akan pupus. Tetapi tidak melampau kalau kata kita sekarang ada masalah besar. Cuma itulah, kalau cerita pasal sains – siapa yang minat?

RUJUKAN:

Aggarwal-Schifellite, M. (2021, Mei 11). Study aims to quell fears over falling human sperm count. Harvard University.

Gee, H. (2021, November 30). Humans are doomed to go extinct. Scientific American.

Greshko, M. (2017, Jun 8). These early humans lived 300,000 years ago – but had modern faces. National Geographic.

Hublin, J., et al. (2017). New fossils from Jebel Irhoud, Morocco and the pan-African origin of Homo sapiens. Nature. 546: 289-292.

Marean, C. (2010). When the Sea Saved Humanity. Scientific American.